PRN Melaka: Jangan bagi muka pengkhianat bersekongkol DAP

BANGI, 23 Rabiulawal 1443H, Sabtu – Keputusan yang sukar dijangka apabila UMNO memutuskan untuk menjalinkan kerjasama dengan PAS bagi menghadapi Pilihan Raya Negeri (PRN) Melaka bulan depan.

Difahamkan, keputusan itu selaras dengan ketetapan Perhimpunan Agung UMNO 2020, iaitu memperkukuhkan Muafakat Nasional (MN).

Biarpun begitu timbul persoalan sama ada keputusan UMNO itu atas dasar semangat untuk selamatkan negara ataupun semata-mata tindakan segera ‘selamatkan diri’.

Apa-apa pun Ketua Pergerakan Pemuda Parti Barisan Jemaah Islamiah Se-Malaysia (BERJASA), Ustaz Fahmi Bazlan Muda merakamkan ucapan tahniah berhubung keputusan itu kerana dilihat langkah yang terbaik untuk rakyat Melaka.

“Jika tiada keputusan ini, PRN Melaka tiada makna, merugikan dan menggadai masa depan Melaka untuk terus kekal di tangan kita.

“Move on untuk menang semua kerusi, yang penting jangan bagi muka kepada pengkhianat yang bersekongkol dengan DAP,” katanya menerusi kenyataan, hari ini

Dalam perkembangan sama, beliau yakin Pakatan Harapan (PH) pastinya tergugat dengan perkembangan terbaru ini.

PRN Melaka diadakan susulan pembubaran Dewan Undangan Negeri (DUN) Melaka pada 4 Oktober lalu apabila empat Ahli Dewan Undangan Negeri (ADUN) kerajaan menarik sokongan terhadap kepimpinan Ketua Menteri, Datuk Seri Sulaiman Md Ali.

Empat bekas ADUN berkenaan ialah Datuk Seri Idris Haron (BN-Sungai Udang), Datuk Nor Azman Hassan (BN-Pantai Kundor), Datuk Norhizam Hassan Baktee (Bebas-Pengkalan Batu) dan Datuk Noor Effandi Ahmad (Bersatu-Telok Mas).

Terdahulu, Suruhanjaya Pilihan Raya (SPR) menetapkan tarikh penamaan calon bagi PRN Melaka pada 8 November ini, manakala tarikh mengundi pula pada 20 November.


PRN Johor: Tak perlu takut keluar mengundi

JOHOR BAHRU, 18 Rejab 1443H, Ahad – Rakyat tidak perlu bimbang untuk keluar menunaikan tanggungjawab sebagai pengundi pada Pilihan Raya Negeri (PRN) Johor, 12 Mac depan walaupun berlakunya peningkatan kes COVID-19 ketika ini, kata Menteri Komunikasi dan Multimedia, Tan Sri Annuar Musa.

Beliau berkata, meskipun terdapat banyak kelonggaran prosedur operasi standard (SOP) ketika tempoh berkempen, namun susun atur proses pengundian dan SOP yang ditetapkan mampu mengawal penularan wabak COVID-19.

“Tidak perlu ada rasa takut dan bila nak pergi mengundi mungkin ada proses ujian kendiri, malah pusat undi ada ruang khusus sekiranya (ada yang) positif (COVID-19)… di peringkat pihak berkuasa telah susun atur mengikut SOP dan norma baharu dalam mengendalikan PRN Johor.

“Insya-Allah, semuanya akan berjalan baik dan terkawal,” katanya pada sesi soal jawab ketika program Bicara Keluarga Malaysia di Dewan Auditorium RTM Johor di sini hari ini.

Beliau ditanya oleh seorang hadirin mengenai SOP berkempen dikeluarkan Suruhanjaya Pilihan Raya (SPR) yang memberi lebih banyak kelonggaran berbanding PRN sebelum ini walaupun berlaku peningkatan kes COVID-19 sejak kebelakangan ini.

Penganjuran ceramah, syarahan dan kempen secara fizikal dan ziarah rumah ke rumah dibenarkan sepanjang 14 hari tempoh berkempen PRN Johor.

Menurut SOP dikeluarkan Suruhanjaya Pilihan Raya (SPR), ceramah dan kempen hanya dibenarkan di pejabat parti dan bilik gerakan parti yang rasmi dengan kehadiran tidak melebihi 100 orang, manakala bagi kempen ziarah rumah ke rumah, penyertaan tidak melebihi lima orang.

Mengulas lanjut, Annuar berkata, rakyat perlu memahami bahawa negara ini sedang beralih ke fasa endemik yang bermakna kehidupan termasuk sistem demokrasi perlu kembali seperti biasa namun dengan amalan norma baharu.

“Banyak kelonggaran dibenarkan seperti ceramah, kempen dan ziarah rumah ke rumah berdasarkan SOP yang ditetapkan. Ini maknanya kita mesti kembali kepada keadaan biasa tetapi dengan norma baharu dan pilihan raya adalah sebahagian proses dituntut dalam Perlembagaan.

“Sekiranya, berkempen tidak boleh maka cacatlah proses demokrasi itu. Kita perlu bergerak ke arah biasa tetapi dengan norma baharu. Kalau perkara itu difahami maka pengundi tidak perlu takut,” jelasnya.

Sementara itu, ketika ditemui pemberita, Annuar sekali lagi mengulangi bahawa kerajaan bersikap terbuka dalam mengizinkan media rasmi kerajaan dijadikan medium memperkenalkan calon parti bertanding termasuk pihak pembangkang.

“Soal berkempen itu ada lagi medium-medium lain yang boleh digunakan termasuk media sosial. Kita ambil kira pandangan diberikan tetapi buat masa ini, belum lagi kempen secara langsung melalui RTM,” katanya.

Semalam, Presiden PKR Datuk Seri Anwar Ibrahim ketika berucap pada majlis pengumuman calon zon tengah dan zon timur berkata parti pembangkang masih belum diberi ruang untuk menggunakan saluran media rasmi seperti yang pernah disebut Ahli Parlimen Ketereh itu sebelum ini. – Bernama


9 maut gempa bumi gegar Pakistan-Afghanistan

BANGI, 29 Syaaban 1444H, Rabu – Gempa bumi berukuran 6.5 skala Richter menggegarkan sebahagian besar Pakistan dan Afghanistan pada Selasa, sehingga mengorbankan sekurang-kurangnya sembilan nyawa.

Jurucakap perkhidmatan kecemasan Pakistan, Bilal Faizi berkata, lebih 100 orang dibawa ke hospital di wilayah Khyber Pakhtunkhwa kerana tidak sedarkan diri akibat terkejut dengan gempa bumi berkenaan.

“Mereka yang ketakutan ini rebah, dan sebahagian daripada mereka terkejut kerana gempa bumi,” katanya.

Sementara itu, puluhan yang lain turut dilaporkan cedera dalam gempa bumi yang berpusat di Afghanistan – di mana gegaran turut dirasai sempadan Tajikistan.

Gempa bumi itu mencetuskan tanah runtuh di beberapa kawasan pergunungan sehingga menganggu lalu lintas.

Jurucakap pihak berkuasa pengurusan bencana wilayah, Taimoor Khan berkata, sekurang-kurangnya 19 rumah bata lumpur di kawasan terpencil runtuh.

“Kami masih mengumpul data mengenai kerosakan,” katanya.

Tinjauan Geologi Amerika Syarikat (USGS) berkata, pusat gempa berkekuatan 6.5 magnitud itu terletak 40 kilometer di selatan-tenggara Jurm di kawasan pergunungan Hindukush Afghanistan, bersempadan Pakistan dan Tajikistan.-  Agensi


Banjir: Pengguna LPT2 disaran rancang perjalanan

KUALA TERENGGANU, 19 Jamadilawal 1442H, Ahad – Pengguna Lebuhraya Pantai Timur 2 (LPT2) disaran merancang perjalanan mereka susulan kejadian banjir di kedua-dua arah di antara persimpangan bertingkat Sri Jaya dan Gambang di Pahang ketika ini.

Pengurus Perniagaan LPT2 Sdn Bhd, Roszi Ibrahim dalam satu kenyataan, hari ini berkata, ketika ini, semua laluan LPT2 di antara Kuala Terengganu ke Jabor masih boleh digunakan dan tidak terjejas dengan sebarang musibah banjir.

“Namun begitu, oleh kerana LPT2 bersambung dengan LPT jadi kita minta pelanggan berhenti di R&R disediakan dengan mematuhi semua prosedur operasi standard (SOP) ditetapkan.

“Pelbagai kemudahan disediakan di R&R Perasing, Paka dan lain-lain untuk keselesaan orang ramai termasuk gerai makan, tandas awam, surau di samping tempat parkir yang luas dan mencukupi,” katanya.

Beliau berkata, bagi mereka yang menuju ke Terengganu atau Kelantan dari Lembah Klang disaran supaya berhenti seketika di R&R Temerloh di LPT sebelum menyambung perjalanan.

Katanya, orang ramai dinasihatkan mendapatkan maklumat keadaan trafik termasuk perkembangan banjir menerusi laman Facebook LPT2 atau menghubungi LPT2Line di talian 1800-88-0220 atau talian bantuan LPT di 1700-81-8700.

“LPT2 mendoakan perjalanan yang selamat untuk semua pelanggan dan mengambil langkah sewajarnya untuk menjaga pelanggan dengan baik sepanjang perjalanan,” katanya.


Dua kilang di Beranang buang bahan pencemar di Sungai Kabul disiasat

BERANANG, 5 Rabiulawal 1444H, Ahad – Pihak Berkuasa Lembaga Urus Air Selangor (LUAS) telah membuka kertas siasatan ke atas dua kilang di Beranang selepas bahan menyerupai bahan pencemar di Sungai Kabul ditemui di premis mereka.

Dalam satu kenyataan, Exco Pelancongan, Alam Sekitar, Teknologi Hijau dan Hal Ehwal Orang Asli Selangor, Hee Loy Sian berkata, LUAS mengesan bahan putih berbuih mengalir di Sungai Kabul pada 11.30 pagi Sabtu (1 Oktober), semasa pemantauan rutinnya di lembangan Sungai Langat.

Berdasarkan siasatan LUAS, Jabatan Alam Sekitar dan Majlis Perbandaran Kajang (MPKj), beliau berkata, bahan sama warna yang dikesan di Sungai Kabul ditemui di sebuah kilang yang membekalkan bahan binaan dan peralatan taman di Kawasan Perindustrian Mahkota.

Selain itu, katanya, LUAS dan MPKj mengesyaki sebuah kilang aluminium membuang efluen berbuih ke dalam longkang berhampiran.

“Sampel air dari titik pelepasan terakhir dari dalam dan luar kedua-dua kilang telah diambil dan dihantar ke Jabatan Kimia untuk dianalisis.

“Bau dan keadaan fizikal sungai adalah normal. Air Selangor tidak melaporkan sebarang gangguan di loji rawatan air (WTP).

“Anggaran jarak dari sumber pencemaran yang disyaki ke tiga salur masuk LPA terdekat ialah 17km ke LPA Semenyih, 29km ke LPA Bukit Tampoi dan 40km ke LPA Labohan Dagang,” katanya sambil memaklumkan pihak berkuasa sedang memantau keadaan.

Hee berkata, kertas siasatan dibuka mengikut Seksyen 79(1) Enakmen Luas 1999, yang mana pemilik premis berdepan denda minimum RM200,000 dan maksimum RM1 juta serta penjara tidak kurang tiga tahun jika sabit kesalahan.


Hamas beri amaran menteri Israel terima ‘akibat’ jika ceroboh al-Aqsa

GAZA, 10 Jamadilakhir 1444H, Selasa – Pergerakan Perjuangan Islam Palestin (Hamas) memberi amaran tidak akan berdiam diri sekiranya Itamar Ben-Gvir melawat Masjid al-Aqsa seperti yang dijanjikan pada Ahad.

Terdahulu, saluran TV Israel, Kan, melaporkan Pejabat Ben-Gvir memberitahu polis bahawa Menteri Keselamatan Kebangsaan Israel mahu melawat tapak suci pada Selasa atau Rabu.

“Saya berterima kasih kepada media kerana mengambil minat dalam isu lawatan ke ‘Temple Mount’,” kata Ben Gvir menerusi akaun Twitter sebagai tindak balas kepada laporan itu.

“Sememangnya, ‘Temple Mount’ adalah topik penting dan seperti yang saya katakan, saya berhasrat untuk melawat ‘Temple Mount’,” katanya tanpa menyatakan tarikh.

Sebagai tindak balas, Hamas – yang mentadbir Semenanjung Gaza yang dikepung – dilaporkan memberitahu Israel – melalui Mesir – pada Isnin bahawa kerajaan baharu Benjamin Netanyahu akan menghadapi kesannya jika Ben-Gvir membuat lawatan itu.

Menurut laporan saluran berita Al-Mayadeen Lubnan, Hamas tidak akan berdiam diri jika Ben-Gvir menuju ke tapak tersebut.

Jurucakap Hamas, Abd al-Latif al-Qanua pada pagi Isnin berkata, lawatan yang dirancang itu adalah satu lagi contoh keangkuhan kerajaan peneroka haram dan rancangan masa depan mereka untuk merosakkan dan memecahbelahkan Masjid al-Aqsa.

“Penentangan Palestin tidak akan membenarkan kerajaan pendudukan neo-fasis melintasi garis merah dan menceroboh rakyat dan kesucian kami,” katanya.

Sebelum ini, kerajaan keenam Benjamin Netanyahu berkata, dasar panduan utamanya ialah orang Yahudi mempunyai hak eksklusif dan tidak dapat dipertikaikan ke atas semua kawasan di Tanah Israel.

“Kerajaan akan mempromosikan dan membangunkan penempatan di semua bahagian Tanah Israel di Galilea, Negev, Golan, Judea dan Samaria,” katanya pada Rabu lalu menggunakan nama Israel untuk Tebing Barat yang diduduki.

Selain cuba untuk menggabungkan kawasan besar Tebing Barat yang diduduki, mereka dijangka cuba mengembangkan penempatan haram dan membenarkan upacara Yahudi di Masjid al-Aqsa.

Bagaimana Hamas mungkin bertindak balas telah menjadi subjek spekulasi sengit. – Agensi


Tommy Thomas berfikiran dangkal, tak faham fungsi AG

KUALA LUMPUR, 22 Jamadilakhir 1442H, Khamis – Peguam Negara, Tan Sri Idrus Harun hari ini menegaskan, beliau tidak terpengaruh dengan kandungan buku tulisan Tan Sri Tommy Thomas, yang jelas menunjukkan pemikirannya yang dangkal dan tidak memahami fungsi jawatan itu serta menyifatkan sebagai suatu penghinaan ketara kepada institusi perundangan.

Beliau berkata, penerbitan buku itu telah menimbulkan pelbagai reaksi, antaranya menyentuh dan mempersoal kebolehcayaan dan kekompetenan pegawai undang-undang di Jabatan Peguam Negara (AGC).

Katanya, kandungan buku berjudul ‘My Story: Justice in the Wilderness’ memberi impak negatif, khususnya daripada kaca mata orang luar dan ia secara langsung telah memberi kesan kepada moral dan semangat pegawai di jabatan itu.

“Selain itu, pada hemat saya, ia merupakan suatu penghinaan ketara kepada institusi perundangan kita yang amat kita hormati dan sanjungi,” katanya dalam kenyataan kepada pegawai undang-undang di AGC yang ditandatanganinya.

Idrus berkata, beliau sedia maklum mengenai pegawai undang-undang yang sentiasa bekerja di bawah tekanan yang tinggi dalam waktu yang terdesak bagi tugas mencabar sehingga sering bekerja di luar waktu pejabat.

Ia termasuk cuti hujung minggu dan mengorbankan masa bersama keluarga semata-mata untuk memberikan keutamaan kepada tugas yang diamanahkan demi kepentingan negara.

Memberi kata-kata semangat kepada para pegawainya, Idrus berkata, tidak dapat dinafikan bahawa komitmen dan pengorbanan yang diberikan oleh mereka tidak boleh dinilai dengan wang ringgit.

“Oleh itu, saya ingin menekankan dan memberi jaminan bahawa saya tidak akan terpengaruh dengan kandungan buku tersebut yang jelas menunjukkan pemikiran yang dangkal daripada pengalaman yang singkat oleh orang yang tidak memahami tentang institusi perkhidmatan awam terutamanya Jabatan Peguam Negara dan fungsi Peguam Negara itu sendiri,” katanya.

Idrus juga berkata, sebelum dilantik sebagai Peguam Negara, beliau telah berada dalam perkhidmatan Kehakiman dan Perundangan selama hampir 35 tahun dan telah menjawat jawatan Peguam Cara Negara, sebelum dilantik sebagai Hakim Mahkamah Rayuan pada 2014.

Idrus, yang juga Hakim Mahkamah Persekutuan sebelum menyandang jawatan Peguam Negara, berkata, beliau tidak mempunyai sebarang keraguan terhadap kebolehan, kemahiran, komitmen dan dedikasi pegawai undang-undang dalam memikul tanggungjawab serta melaksanakan tugas yang diamanahkan dengan adil dan saksama tanpa gentar atau pilih kasih.

Malah, katanya, beliau amat berbangga kerana sejak buku itu diterbitkan, AGC telah memperoleh keputusan yang memihak kepada kerajaan dalam beberapa kes berprofil tinggi.

“Ini jelas menunjukkan kebolehan dan keupayaan pegawai undang-undang dalam mengendalikan kes-kes mahkamah adalah setanding dengan malah lebih baik daripada peguam swasta,” katanya.

Beliau berkata, sebagai Peguam Negara, adalah menjadi kewajipan utamanya di bawah Perlembagaan Persekutuan untuk menasihati Yang di-Pertuan Agong, Jemaah Menteri atau mana-mana Menteri mengenai perkara undang-undang bagi melindungi kepentingan negara dan mendaulatkan undang-undang.

Idrus berkata, bagi pegawai undang-undang pula, mereka perlu menjalankan tugas berdasarkan rukun undang-undang dengan penuh kesetiaan kepada Raja dan Negara.

“Saya amat berbangga dengan kebolehan, kemahiran, komitmen dan dedikasi pegawai-pegawai saya yang telah menunjukkan prestasi dan pencapaian yang cemerlang dalam menangani isu serta cabaran yang dihadapi oleh negara pada masa kini yang kompleks dan kritikal,” katanya.

Justeru, beliau menyeru pegawai undang-undang untuk mengekalkan prestasi kerja yang cemerlang dan terus memacu AGC ke arah kejayaan seiring dengan aspirasi ‘Bertekad Menegakkan Keadilan.’ -Bernama


Wujud kedai harga rendah bantu B40, M40 tangani kos sara hidup: Pakar

KUALA LUMPUR, 7 Zulhijjah 1443H, Khamis – Wujudkan kedai harga rendah dengan menawarkan barangan keperluan harian pada harga berpatutan antara cadangan pakar ekonomi dalam menangani isu kos sara hidup ketika ini.

Penganalisis ekonomi Prof Madya Dr Yusof Saari mencadangkan kedai harga rendah itu dibuka di kawasan penempatan golongan B40 dan M40 bagi memastikan golongan sasar itu benar-benar memperoleh faedah berkenaan.

“Dengan mewujudkan kedai harga rendah ini, golongan B40 dan M40 dapat menerima manfaat dan penjimatan dalam perbelanjaan harian.

Bagi memastikan manfaat ini diterima golongan sasar, kerajaan boleh menyediakan kad khas dan hanya individu mempunyai kad ini sahaja boleh membeli di kedai berkenaan,” katanya sebagai tetamu dalam program Ruang Bicara terbitan Bernama TV bertajuk “Menangani Kos Sara Hidup, Peranan Siapa?”.

Turut menjadi tetamu program berkenaan, Timbalan Ketua Setiausaha (Pembangunan Perdagangan Dalam Negeri) Kementerian Perdagangan Dalam Negeri dan Hal Ehwal Pengguna Datuk Roziah Abudin.

Selain itu, Yusof mencadangkan agar kerajaan melaksanakan tinjauan mengenai subsidi diberikan kepada orang ramai seperti subsidi minyak masak paket satu kilogram bagi melihat inisiatif yang dilaksanakan kerajaan berkesan atau sebaliknya.

Sementara itu, Roziah berkata negara mengamalkan sistem ekonomi pasaran terbuka dan dalam sistem berkenaan, harga tidak dapat dijangka, justeru timbul kekhuatiran berlaku peningkatan harga barangan secara mendadak.

“Di sinilah kerajaan mainkan peranan, intervensi kerajaan bagi memastikan harga tidak naik secara mendadak… inilah dilakukan kerajaan ketika ini dalam memastikan industri dan peniaga terjaga manakala kebajikan pengguna terbela sekali gus mencapai titik keseimbangan antara industri dan pengguna,” katanya.

Beliau berkata antara usaha dilakukan kerajaan dalam menangani kos sara hidup hari ini antaranya mengekalkan subsidi minyak masak dalam paket dan tidak mengapungkan harga ayam dengan meneruskan subsidi serta menetapkan harga siling runcit ayam standard pada RM9.40 sekilogram bagi Semenanjung. – Bernama


JAS bongkar kilang logam haram di ladang kelapa sawit

IPOH, 24 Ramadan 1442H, Khamis – Jabatan Alam Sekitar (JAS) Perak hari ini menyerbu sebuah kilang dipercayai menjalankan aktiviti peleburan logam secara haram di sebuah ladang kelapa sawit berhampiran Kampung Sungai Durian, Tanjung Tualang di Batu Gajah.

Pengarahnya Rosli Zul berkata, pihaknya melakukan risikan menerusi dron yang diterbangkan di kawasan kilang terpencil itu selepas menerima aduan mengenai aktiviti haram menyebabkan pencemaran udara pada pertengahan bulan lepas.

“Hasil intipan kami melalui dron itu mendapati terdapat pergerakan individu yang menjalankan operasi di kilang berkenaan bersama bahan mentah lalu kami mengaturkan operasi bersepadu bersama pelbagai agensi namun serbuan yang dijalankan pada hari ini tidak memperoleh sebarang tangkapan.

“Kami menemukan sisa makanan yang baru ditinggalkan dan peralatan termasuk peti ais serta sisa-sisa bahan logam yang telah kami ambil untuk proses analisa bagi mengenal pasti sama ada ia dikategorikan sebagai buangan berjadual berdasarkan Seksyen 34B Akta Kualiti Alam Sekitar,” katanya ketika dihubungi Bernama di sini hari ini.

Operasi kira-kira tiga jam bermula 10.30 pagi itu turut disertai pihak polis, Pejabat Tanah dan Daerah (PTD) Kinta, Jabatan Keselamatan dan Kesihatan Pekerjaan Perak dan Jabatan Imigresen Malaysia Perak.

Rosli berkata, pemeriksaan lanjut mendapati premis itu dibina atas tanah pertanian dan disalahgunakan untuk menjalankan aktiviti perindustrian tanpa kelulusan dengan menggunakan tenaga solar serta generator tanpa fasiliti lengkap malah tiada bekalan air.

Bagaimanapun, katanya, tiada sebarang produk yang dihasilkan dijumpai namun pihaknya percaya kilang haram itu menumpukan aktiviti meleburkan metal skrap untuk mendapatkan logam.

Beliau berkata, pihaknya sedang mengesan pemilik kilang berkenaan untuk tindakan lanjut dan tindakan tegas akan diambil terhadap pemilik termasuk merobohkan kilang haram seperti yang giat dijalankan bagi memastikan ia tidak kembali beroperasi. -Bernama


Peranti siswa: Pelajar boleh kemuka rayuan bertulis kepada pemimpin tempatan

KOTA BHARU, 18 Rabiulakhir 1444H, Ahad – Permohonan pelajar yang ditolak untuk mendapatkan peranti siswa kerana tidak memenuhi syarat ditetapkan boleh mengemukakan rayuan secara bertulis atau berjumpa terus dengan pemimpin tempatan, kata Menteri Komunikasi dan Multimedia, Tan Sri Annuar Musa.

Beliau berkata, setakat ini 40,000 permohonan telah ditolak daripada jumlah keseluruhan permohonan iaitu lebih 470,000 orang.

“Saya cadangkan mereka boleh jumpa dengan pemimpin tempatan untuk memberi sokongan atau pengesahan kerana terdapat beberapa faktor yang boleh kami pertimbangkan walaupun tidak melepasi syarat kelayakan sebagai contoh pendapatan keluarga lebih RM5,000 sebulan.

“Tetapi pemohon mempunyai bilangan adik-beradik ramai dan terpaksa ulang-alik dengan jarak yang jauh dari sekolah ke rumah, selain seorang yang aktif dalam bidang kokurikulum di sekolah.

“Oleh itu, bagi yang tidak berjaya jangan berdukacita kerana belum secara muktamad lagi, saya akan ikhtiar bantu pelajar-pelajar ini asalkan tidak terlalu jauh daripada garis-garis syarat yang dikemukakan, kami akan beri pertimbangan,” katanya.

Beliau berkata demikian kepada pemberita selepas Majlis Pengagihan PerantiSiswa Keluarga Malaysia kepada 902 pelajar Tingkatan Enam peringkat Pejabat Pendidikan Daerah Kota Bharu, di sini hari ini.

Mengulas lanjut, Annuar berkata pihak sekolah juga seperti pengetua boleh membuat rayuan secara bertulis kepada pihaknya sekiranya ada pelajar mereka yang tidak berjaya menerima peranti siswa.

“Selain pemimpin tempatan yang tahu mengenai latar belakang keluarga pemohon, pengetua sekolah juga boleh kemukakan rayuan ini kerana mereka terlibat secara langsung mengenai penglibatan aktif pelajar-pelajar ini di sekolah,” katanya.

Antara syarat pemberian peranti siswa adalah warganegara Malaysia, kategori keluarga B40 iaitu pendapatan isi rumah RM4,850 dan ke bawah; sedang mengikuti pengajian di peringkat Matrikulasi, Asasi, Diploma, Diploma Vokasional Malaysia, Diploma Lanjutan dan Ijazah Sarjana Muda di bawah Kementerian Pengajian Tinggi, Kementerian Pendidikan Malaysia (KPM) atau Kementerian Pelancongan, Seni dan Budaya Malaysia.

Selain itu, syarat lain adalah pemohon merupakan pelajar Tingkatan Enam di bawah KPM (dua semester); bukan pelajar tahun akhir pada tahun 2022; mengikuti pengajian secara sepenuh masa dan tidak pernah menerima bantuan peranti daripada mana-mana program di bawah kerajaan.

Pada 28 Oktober lepas, Annuar turut memaklumkan tambahan 50,000 unit peranti di bawah Program PerantiSiswa Keluarga Malaysia telah dibuat bagi memberi peluang pelajar yang membuat rayuan memperolehnya. – Bernama


Situasi pemerdagangan manusia Libya serius, ngeri: UNHCR

NEW YORK, 4 Zulhijjah 1441H, Sabtu – Suruhanjaya Tinggi Pertubuhan Bangsa-Bangsa Bersatu Mengenai Pelarian (UNHCR) mengucapkan takziah di atas kematian seorang pencari suaka muda dari Eritrea di Tripoli, minggu ini.

Mangsa yang kelihatan seperti kekurangan zat itu tiba di Pusat Komuniti UNHCR di Tripoli pada 20 Julai, untuk mendapatkan bantuan perubatan bersama dengan seorang lelaki Eritrea yang lain.

Ekoran itu, agensi berkenaan meminta pembaharuan tindakan terhadap kumpulan penyeludup dan pemerdagangan manusia yang menyebabkan penderitaan kepada pelarian, pencari suaka dan pendatang di Libya.

“Seorang dikenal pasti memerlukan rawatan perubatan segera, dan ambulans telah pun dipanggil, namun malang individu berkenaan meninggal dunia sebelum dibawa ke hospital.

“Usaha untuk menyelamatkannya tidak berjaya,” kata UNHCR dalam satu kenyataan, semalam.

Kedua-dua lelaki itu sebelumnya ditahan sindiket pemerdagangan manusia di Bani Walid, sebuah bandar di Barat Laut Libya.

Kumpulan penyeludupan dan jenayah pemerdagangan sebelum ini pernah didedahkan, beroperasi di Libya sehingga menyebabkan tahanan menderita.

Sejak Jun, lebih daripada 100 individu tiba di Tripoli dari pusat pemerdagangan manusia di Bani Walid dalam keadaan fizikal yang tidak baik serta memerlukan bantuan.

UNHCR dan agensi lain memberikan rawatan perubatan serta sokongan keperluan asas kepada mangsa-mangsa ini, bagaimanapun ramai yang mengalami trauma dan memerlukan rawatan khusus dan sokongan psikososial yang dalam konteks semasa, sukar diberikan di Libya.

Selain itu, UNHCR turut mengalu-alukan langkah diambil pihak berkuasa Libya, baru-baru ini terhadap kumpulan bersenjata dan pemerdagangan manusia, termasuk membekukan aset mereka.

“Kami meminta masyarakat antarabangsa untuk memberikan lebih banyak sokongan kepada pihak berkuasa dalam usaha mereka melawan rangkaian pemerdagangan manusia.

“UNHCR tetap prihatin terhadap ratusan orang yang dianggap masih dalam keadaan mengerikan di kem penyeludupan dan pemerdagangan manusia di Mizdah, Bani Walid dan tempat lain,” katanya.

Selain dari mangsa yang ditahan di kem pemerdagangan manusia, UNHCR memaklumkan lebih daripada 2,000 pelarian dan pendatang ditahan di pusat tahanan rasmi tanpa semakan kehakiman.

“UNHCR bersedia menyokong pihak berkuasa Libya dalam mengenal pasti dan melaksanakan alternatif penahanan di Libya dan mengakhiri penahanan sewenang-wenangnya pelarian dan pencari suaka.

“UNHCR menantikan pembukaan semula laluan perjalanan antarabangsa yang akan membenarkan kita memperbaharui penempatan semula dan pemindahan bagi mereka yang sangat memerlukan serta pulangan kemanusiaan sukarela bagi mereka yang ingin kembali ke rumah,” katanya.


Wajib pakaian seragam sekolah mulai 12 Jun

PUTRAJAYA, 26 Ramadan 1443H, Khamis – Kementerian Pendidikan (KPM) mewajibkan semua murid untuk memakai pakaian seragam sekolah bermula sesi persekolahan penggal kedua pada 12 Jun ini.

Ini bermakna, kelonggaran berkaitan pemakaian seragam sekolah dan kekemasan kendiri murid termasuk rambut hanya diberikan sebelum tarikh berkenaan dikuat kuasa.

Menteri Pendidikan, Datuk Dr Radzi Jidin berkata, ketetapan berkaitan pemakaian dan kekemasan rambut kini kembali seperti mana sebelum berlakunya pandemik COVID-19.

“Kita beri kelonggaran sehingga 12 Jun 2022, murid diwajibkan berpakaian seragam sekolah seperti mana sebelum pandemik.

“Ini termasuklah berkaitan rambut panjang, bermula tarikh itu juga semua ketetapan berkaitan pemakaian, rambut dan sebagainya ditetapkan seperti sebelum pandemik COVID-19,” katanya dalam sidang media khas di sini, hari ini.

Sementara itu, beliau turut memaklumkan bahawa garis panduan berkaitan pentaksiran dan peperiksaan akan kekal berkuat kuasa sehingga 17 Mei 2022.

“Maknanya, garis panduan sedia ada berkaitan dengan peperiksaan boleh digunakan sehingga 17 Mei. Selepas itu, mereka boleh kembali kepada pendekatan asal berkaitan pentaksiran dan peperiksaan, khususnya dalam peperiksaan utama seperti SPM, STPM dan STAM.

“Ini bagi memastikan pengurusan peperiksaan tidak mengambil ruang terlalu banyak seperti kita gunakan sewaktu pandemik.

“Jika sebelum ini jarak antara meja cukup jauh 1.5 meter, maka ia boleh dikembalikan ke jarak yang lebih dekat dalam keadaan di mana sesetengah sekolah itu tidak mempunyai ruang yang mencukupi,” katanya.

Dr Radzi turut memaklumkan keputusan rayuan kemasukan ke sekolah khusus bagi pelajar Tingkatan 1 dan Tingkatan 4 adalah esok.

“Jadi, ibu bapa yang mana anak-anak mereka buat rayuan kemasukan ke asrama boleh membuat semakan pada 29 April.

“Ingin saya umumkan juga bahawa tarikh kemasukan dan pendaftaran secara fizikal anak-anak ke sekolah khusus bagi Tingkatan 1 dan Tingkatan 4 adalah pada 13 hingga 16 Mei 2022,” katanya.

Katanya, KPM memberi ruang lebih panjang kepada ibu bapa membuat persediaan bagi menghantar anak mereka ke asrama.

Kemasukan itu membabitkan semua ambilan baharu dan rayuan untuk pelajar Tingkatan 1, sementara bagi Tingkatan 4, tempoh itu hanya membabitkan kemasukan pelajar rayuan memandangkan ambilan baharu sudah masuk ke asrama.


Kerajaan ‘kedai dobi’ jadi tumpuan?

BANGI, 23 Safar 1442H, Ahad – Kemelut politik yang melanda negara ketika ini saling tidak tumpah seperti ‘kedai dobi’.

Secara sinis Ketua Penerangan Barisan Jemaah Islamiah Se-Malaysia (BERJASA), Ustaz Zamani Ibrahim mendakwa, sesiapa sahaja boleh diangkat menjadi ketua asalkan bersedia mendobi kekotoran lama milik mereka yang ditagih sokongannya.

Dakwanya lagi, ‘kedai dobi’ berkenaan begitu menjadi tumpuan khusus bagi mereka yang mahu mencuci kekotoran lama.

“Orang politik juga ada tempat dobinya. Kes yang bertepek-tepek dan berlapis-lapis sudah tidak menjadi kebimbangan.

“Buatlah sebanyak mana pun kes…lagi banyak kes lagi kerajaan dobi suka.

“Siapa MP yang ingin menjadi PM dan mendapatkan sokongan majoriti kukuh, takda masalah yang penting ialah sanggup jadi kedai dobi,” dakwanya dalam hantaran di Facebook beliau, hari ini.

Bagaimanapun, beliau tidak menyatakan secara jelas hantaran berkenaan merujuk kepada siapa.

Sebelum ini, Presiden PKR, Datuk Seri Anwar Ibrahim menyatakan, mendapat sokongan majoriti Ahli Parlimen bagi membentuk kerajaan baharu.

Beliau juga memaklumkan, telah mendapat perkenan untuk menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah pada Selasa depan.

Katanya lagi, beliau akan mempersembahkan keterangan lengkap mengenai jumlah majoriti yang dinyatakan sebelum ini, pada majlis menghadap itu.


Gagal jadikan Lapangan Terbang Ramon terminal antarabangsa, Israel kini benar rakyat Palestin terbang

TEL AVIV, 25 Muharam 1444H, Selasa – Israel menangguhkan rancangan untuk membenarkan rakyat Palestin dari Tebing Barat yang diduduki terbang ke Turkiye dari Lapangan Terbang Ramon di selatan Israel, hanya sehari sebelum penerbangan pertama dijadualkan untuk berlepas.

Awal bulan ini, Pihak Berkuasa Lapangan Terbang Israel mengumumkan bahawa penduduk Palestin yang tinggal di Tebing Barat diduduki akan dapat melakukan perjalanan dengan penerbangan dikendalikan Turkiye ke destinasi Antalya dan Istanbul dari Lapangan Terbang Ramon yang terletak berhampiran bandar Laut Merah Eilat.

Penerbangan pertama itu dijadualkan berlepas pada 22 Ogos.

Bagaimanapun, menurut akhbar Times of Israel, Pihak Berkuasa mengeluarkan kenyataan yang mengatakan bahawa rancangan itu telah ditangguhkan, dan tarikh baharu kemudiannya akan ditetapkan dan diumumkan.

Kenyataan itu tidak memberikan sebarang sebab untuk penangguhan itu.

Rancangan awal itu terbukti menjadi kontroversi selepas pegawai di bandar Ramallah Tebing Barat menolaknya.

Menurut mereka, rancangan itu tidak dibincangkan dan diselaraskan dengan Pihak Berkuasa Palestin (PA), dan ia memintas serta mengabaikan hak rakyat Palestin ke atas lapangan terbang berdaulat mereka sendiri.

Bulan lalu, laporan media Israel menyatakan bahawa rancangan itu akan dilaksanakan secara bersyarat apabila PA menarik balik samannya terhadap Tel Aviv di Mahkamah Jenayah Antarabangsa (ICC), serta bersyarat pada “ketenangan politik”.

Lapangan Terbang Ramon – yang dibuka tiga tahun lalu – telah bergelut untuk menarik perhatian dan perniagaan antarabangsa, yang dilaporkan menjadi sebab mengapa Israel terpaksa membenarkan penduduk Palestin Tebing Barat menggunakannya.

Menurut pegawai Palestin yang bercakap dengan Jerusalem Post, “Israel gagal menjadikan Lapangan Terbang Ramon sebagai terminal antarabangsa. Kini, Israel menawarkan kita sesuatu yang tidak berkesan untuk mereka. Ini mengingatkan saya kepada vaksin coronavirus, yang Israel  tawarkan kepada kami kerana tarikh luput semakin hampir.”

Pada masa ini, sukar bagi rakyat Palestin di Tebing Barat yang diduduki untuk melancong ke peringkat antarabangsa, terutamanya disebabkan fakta bahawa mereka dilarang – selain daripada pegawai PA dan keluarga mereka, kadangkala – menggunakan Lapangan Terbang Ben Gurion utama Israel berhampiran ibu negara, Tel Aviv.

Satu-satunya laluan mereka keluar dari wilayah Palestin yang diduduki dan Israel adalah untuk menyeberangi sempadan ke negara jiran Jordan, melalui lintasan sempadan di mana mereka sering perlu menunggu sekurang-kurangnya jam dalam keadaan yang sukar.

Bagaimanapun, semalam sekumpulan 40 orang awam Palestin dari Tebing Barat mencipta sejarah pada hari Isnin apabila mereka terbang ke Cyprus dari Lapangan Terbang Ramon, yang sebelum ini rakyat Palestin dilarang untuk menggunakannya.

Pakar perubatan dan ahli farmasi serta keluarga mereka dari Bethlehem dan Hebron adalah antara ahli kumpulan yang dibenarkan menaiki penerbangan Arkia yang dijadualkan secara tetap ke Larnaca.

Jadi bolehkah rakyat Palestin pergi ke Lapangan Terbang Ben-Gurion?

Kira-kira 10,000 rakyat Palestin, termasuk pegawai kanan PA yang memegang kad VIP keluaran Israel, telah dibenarkan melalui Lapangan Terbang Ben-Gurion.

Amir Assi, perunding strategik untuk Arkia yang membantu mengatur perjalanan itu, berkata, rakyat Palestin Tebing Barat pada masa ini boleh mengakses Lapangan Terbang Ramon hanya melalui pilihan kumpulan khas, seperti yang satu ini.  Lapangan terbang itu tidak dibuka kepada individu Palestin Tebing Barat.

Namun, Pihak Berkuasa Palestin memperbaharui gesaannya agar rakyat Palestin tidak menggunakan Lapangan Terbang Ramon.

Pembukaan Lapangan Terbang Ramon kepada penumpang Palestin menimbulkan perasaan bercampur baur daripada rakyat Palestin.

Ada yang menyatakan sokongan untuk langkah itu, mengatakan ia akan memudahkan perjalanan mereka ke luar negara, manakala yang lain menolak idea itu atas sebab politik, menggelarnya sebagai tindakan ‘normalisasi’ dengan Israel.

“Kami sudah menyatakan dan merayu kepada penduduk supaya tidak menggunakan lapangan terbang (Ramon) kerana ini adalah kepentingan Israel, dan ia memudaratkan kedaulatan Palestin,” jurucakap Kementerian Pengangkutan PA, Musa Rahhal dipetik sebagai berkata oleh Palestin Al-Watan Voice.

Sementara itu, jurucakap Kementerian Pengangkutan PA, Musa Rahhal terus menuntut Israel membenarkan rakyat Palestin melalui lapangan terbang yang terletak di utara Baitulmaqdis dan lapangan terbang di selatan Semenanjung Gaza, katanya.

Lapangan Terbang Antarabangsa Jerusalem di Atarot, utara Baitulmaqdis (juga dikenali sebagai Lapangan Terbang Kalandiya), telah ditutup kepada lalu lintas awam sejak Intifada Kedua pada tahun 2000.

Lapangan terbang di Semenanjung Gaza, yang dirasmikan pada tahun 1998 dan dinamakan Lapangan Terbang Antarabangsa Yasser Arafat, juga telah berhenti beroperasi pada tahun 2000.

Pada tahun 2001, Israel mengebom stesen radar dan menara kawalan. Pada tahun berikutnya, jentolak Israel memotong landasan, menyebabkan lapangan terbang tidak boleh beroperasi.

Rahhal berkata, PA juga menuntut rakyat Palestin dibenarkan untuk menubuhkan lapangan terbang baharu di Tebing Barat yang akan berada di bawah kawalan eksklusif Palestin. – Agensi


AS bakal lulus AS$6.3 bilion tempatkan semula pelarian Afghanistan

WASHINGTON, 15 Safar 1443H, Rabu – Dewan Perwakilan Amerika Syarikat (AS) sedang dalam usaha meluluskan dana berjumlah AS$6.3 bilion untuk bantuan kecemasan menempatkan semula pelarian Afghanistan di negara ini selepas operasi pemindahan dari Kabul bulan lalu.

Dana tersebut adalah sebahagian daripada bantuan bencana yang lebih besar AS$28.6 bilion dan tagihan dana kerajaan yang diharapkan akan diluluskan di dewan pada hari Selasa malam – tetapi bakal menghadapi perdebatan yang kuat di Senat AS.

“Pembiayaan ini adalah untuk memastikan agensi-agensi kerajaan yang terlibat dalam proses penempatan semula, memiliki kemampuan yang diperlukan untuk membantu sekutu Afghanistan kita membangun kehidupan baru dalam keselamatan di Amerika Syarikat,” kata Perwakilan Deborah Ross, seorang Demokrat.

Sebilangan besar anggota Republikan di Kongres menyokong dana untuk pelarian Afghanistan, ribuan telah ditempatkan semula di AS hingga kini, termasuk penterjemah dan lain-lain yang membantu pasukan AS dalam misi 20 tahun negara itu di Afghanistan.

Tetapi jumlah pendanaan lebih besar menghadapi prospek yang tidak menentu di Senat AS, di mana Republikan menentang peruntukan yang meningkatkan jumlah hutang kewangan yang dapat dikeluarkan oleh Perbendaharaan AS.

Republikan mengkritik tindakan Presiden Joe Biden dalam penarikan tentera AS di Afghanistan, yang diselesaikan pada 30 Ogos, dengan menyifatkan ia tindakan yang kurang teratur.

Lebih daripada 120,000 rakyat Afghanistan dipindankan dari Lapangan Terbang Antarabangsa Kabul dalam operasi yang begitu huru-hara. – Agensi


Warga emas mohon taraf warganegara paling ramai gagal ujian Bahasa Melayu

KUALA LUMPUR, 8 Rabiulakhir 1445H, Isnin – Kebanyakan pemohon taraf warganegara dalam kalangan golongan warga emas gagal dalam ujian penguasaan Bahasa Melayu, demikian Dewan Rakyat diberitahu hari ini.

Menteri Dalam Negeri, Datuk Seri Saifuddin Nasution Ismail berkata, ujian penguasaan Bahasa Melayu adalah antara syarat bagi permohonan warganegara Malaysia.

“Di luar negara, penguasaan bahasa rasmi atau pertuturan negara berkenaan adalah amalan terbaik yang kita teliti, iaitu mereka yang memohon warganegara dikehendaki boleh berbahasa bahasa rasmi negara berkenaan.

“(Di KDN) Markah tidak lulus (ujian penguasaan Bahasa Melayu) adalah satu dan markah lulus lapan… kadang-kadang mereka yang dapat (markah) dua pun, hanya boleh ucap ‘terima kasih’ kita luluskan… kebanyakan mereka yang usia lama ini, terlalu fasih dalam bahasa asing… ini antara kekangan yang KDN hadapi,” katanya pada sesi Pertanyaan Jawab Lisan pada persidangan Dewan Rakyat, di sini.

Beliau berkata demikian ketika menjawab soalan tambahan Datuk Seri Dr Wee Jeck Seng (BN-Tanjung Piai) berhubung permohonan warganegara golongan warga emas yang tidak diluluskan selain mengambil masa yang lama untuk diluluskan.

Menjawab soalan tambahan Lo Su Fui (GRS-Tawau) berhubung dakwaan ketidakseriusan Kementerian Dalam Negeri  (KDN) mengenai isu permohonan taraf warganegara, Saifuddin Nasution berkata, dalam tempoh 10 bulan, sebanyak 10,381 permohonan warganegara telah diberi keputusan dengan majoriti kes melibatkan permohonan kanak-kanak.

“Kebanyakan permohonan melibatkan kes anak angkat dan kanak-kanak tidak sah taraf… mereka tak boleh ke sekolah dan terpaksa bayar bil hospital yang mahal (kerana tiada taraf warganegara).

“Kita minta pegawai di KDN selesaikan yang ini dahulu, sebaliknya kita ditohmah luluskan puluhan ribu permohonan warganegara kepada rakyat China, ini jahat,” katanya.

Menjawab soalan asal Lo berhubung penyelesaian isu penduduk tidak mempunyai dokumen lengkap untuk permohonan warganegara, Saifuddin Nasution berkata, beberapa inisiatif dilaksanakan termasuk Program Menyemai Kasih Rakyat (Mekar) untuk membantu rakyat khususnya di kawasan pedalaman untuk mendapatkan dokumen lengkap dan urusan pemohonan warganegara. – Bernama


36 atlet, pegawai Sukan Olimpik Beijing disah positif COVID-19

BEIJING, 26 Jamadilakhir 1443H, Sabtu – Jangkitan harian COVID-19 dalam kalangan atlet dan pegawai pasukan di Sukan Olimpik Musim Sejuk Beijing melonjak kepada 19 kes, pada hari Jumaat berbanding dua hari sebelumnya.

Seramai 36 kakitangan berkaitan sukan – termasuk atlet dan pegawai – 29 daripadanya didapati dijangkiti ketika mereka tiba di lapangan terbang Beijing.

Tujuh yang lain sudah berada dalam gelembung tertutup yang memisahkan kakitangan acara daripada orang ramai, kata jawatankuasa penganjur dalam satu kenyataan hari ini.

“Kami kini melalui tempoh kemuncak bilangan orang yang tiba di China dan oleh itu kami menjangkakan untuk melihat jumlah tertinggi pada peringkat ini,” kata Ketua Perubatan, Brian McCloskey memberitahu sidang akhbar.

Penganjur bagaimanapun, ‘yakin’ dengan sistem pencegahan COVID-19 mereka, dan jangkitan tidak mungkin merebak kepada orang ramai, kata McCloskey.

Kes dalam kalangan atlet dan pegawai pasukan melebihi kes untuk ‘pihak berkepentingan lain’, termasuk media, penaja dan kakitangan, buat pertama kali sejak China mula mengeluarkan jumlah harian kes COVID-19 berkaitan Olimpik pada 23 Januari.

Sukan itu akan berlangsung dari hari Jumaat hingga 20 Februari, gelembungnya ditutup dari seluruh China, di mana dasar toleransi sifar COVID-19 kerajaan telah menutup sempadan negara kepada ketibaan antarabangsa. – Agensi


Agong zahir takziah kepada keluarga KP Sinar Harian

KUALA LUMPUR, 1 Rabiulakhir 1442H, Selasa – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan ucapan takziah kepada keluarga Ketua Pengarang Sinar Harian dan wartawan veteran, Datuk Baharom Mahusin yang meninggal dunia hari ini.

Menurut kenyataan yang dimuat naik menerusi Facebook Istana Negara, Seri Paduka turut menzahirkan rasa sedih atas pemergian Baharom dan menyifatkan pemergian Allahyarham sebagai satu kehilangan besar khususnya kepada dunia kewartawanan negara.

“Seri Paduka Baginda amat menghargai khidmat bakti serta jasa Allahyarham kepada masyarakat. Seri Paduka Baginda berharap agar seluruh keluarga Allahyarham sabar dan tabah menghadapi dugaan dan suasana pilu ini.

“Seri Paduka Baginda mendoakan agar roh Allahyarham dicucuri rahmat oleh Allah SWT serta ditempatkan dalam kalangan orang yang beriman dan para solihin,” demikian menurut kenyataan itu.

Baharom, 54, dilaporkan meninggal dunia di Pusat Perubatan Universiti Malaya (PPUM) pagi tadi selepas mengalami pelbagai komplikasi akibat jangkitan kuman dalam darah.

Allahyarham dilantik sebagai Ketua Pengarang Sinar Harian pada April tahun lepas setelah memegang jawatan kanan akhbar Kosmo! dan Utusan Malaysia.

Sepanjang 28 tahun dalam kerjaya kewartawanan, beliau juga pernah berkhidmat sebagai koresponden Utusan Malaysia di London dan beliau amat dikenali khususnya dalam kalangan pengamal media sebagai individu yang disenangi ramai selain mudah mesra. – Bernama


Undang-undang sanggah bukan Islam diadili di Mahkamah Syariah perlu dimansuh

BANGI, 9 Safar 1442H, Ahad – Sudah sampai masanya peruntukan bahawa Mahkamah Syariah berkuasa mendengar dan memutuskan perkara di mana kedua-dua pihak mesti beragama Islam diubah demi menjaga kedudukan Islam sebagai agama Persekutuan.

Presiden Persatuan Peguam-Peguam Muslim (PPMM), Datuk Zainul Rijal Abu Bakar berkata, Butiran 1 kepada Senarai II Jadual Kesembilan Perlembagaan Persekutuan juga perlu dipinda bagi maksud itu.

Bahkan katanya, mana-mana undang-undang lain yang menyanggah orang bukan Islam daripada diadili di Mahkamah Syariah juga perlu dimansuhkan.

“Namun, meminda semua undang-undang di atas memerlukan kesatuan fikrah dan usaha umat Islam. Mengecilkan skop keadilan hanya kepada pihak beragama Islam sebenarnya bertentangan dengan prinsip keadilan Islam itu sendiri.

“Sejarah perundangan Islam telah membuktikan penghakiman Mahkamah Syariah tidak semestinya memihak kepada orang Islam. Banyak kes telah dilaporkan mengenai mahkamah Islam memberi penghakiman kepada orang bukan Islam, malah pemimpin Islam juga pernah dikalahkan oleh rakyat biasa bukan beragama Islam.

“Orang bukan Islam tidak perlu gusar kerana hal itu tidaklah bertujuan mengislamkan orang bukan Islam. Hanya dalam perkara-perkara tertentu seperti melibatkan orang Islam dan hukum syarak, permasalahan itu perlu ditadbir di mahkamah syariah,” katanya menulis di Sinar Harian hari ini.

Beliau menjelaskan bahawa pelaksanaan kedua-dua pihak yang bertikai di Mahkamah Syariah tidak semestinya beragama Islam telah diamalkan di Brunei.

Katanya, negara itu adalah tamsil yang baik boleh diikuti kerana kerajaan Brunei menyuntik prinsip Islam dalam pentadbiran dan pada masa sama tidak menolak kemajuan.

“Begitu juga kontroversi bidang kuasa mahkamah sivil dan mahkamah syariah yang sering melanda Malaysia dapat diselesaikan dengan aman dan harmoni di Brunei.

“Hal itu dijelaskan umpamanya dalam hal ehwal undang-undang keluarga Brunei, Bab 5 Perintah Darurat (Undang-undang Keluarga Islam) 1999 yang menyatakan peruntukan Undang-undang Keluarga Islam terpakai dalam sebarang hal di mana sekurang-kurangnya satu pihak menganut agama Islam.

“… dan sekurang-kurangnya salah satu pihak sama ada atau tidak dia menganut agama Islam, bermukim atau bermastautin di negara itu tetapi bermukim di luar negara,” jelasnya.

Zainul Rijal berkata, rakyat bukan Islam di Brunei tidak membantah undang-undang itu kerana mereka tahu ia bukan bertujuan menukar kepercayaan agama mereka kepada Islam.

“Rahsia kejayaan Brunei wajar dikaji dan diikuti untuk diterima pakai supaya Malaysia dapat mempelajari dan menambah baik peruntukan yang ada sekarang ini,” katanya.


Tak boleh sentuh isu 3R bercanggah dengan Perlembangan: Muhyiddin

BANGI, 8 Rabiulakhir 1445H, Isnin – Bekas Perdana Menteri, Tan Sri Muhyiddin Yassin membidas kenyataan Ketua Polis Negara berhubung larangan menyentuh isu agama, kaum dan raja (3R).

Katanya, jika isu kedudukan kaum Melayu, Islam dan raja tidak boleh disentuh langsung, ia dianggap bercanggah dengan Perlembagaan.

“Kita boleh cakap dengan cara baik, jadi kalau tak ada, soal memperjuangkan nasib kaum orang Melayu, takkan itu bercanggah atau mendukung Perlembagaan dan sistem beraja, takkan bercanggah juga.

“Jadi kita nak bercakap pun takut, pasal pihak polis tidak ada (prosedur operasi standard (SOP), jadi siapa sebut kena panggil,” katanya seperti dilapor media tempatan, hari ini.

Mengulas lanjut, Ahli Parlimen Pagoh itu berkata, menjelaskan perkara 3R boleh disebut namun tidak boleh menyentuh sensitiviti atau perasaan perkauman.

“Jadi, bila Ketua Polis baru baru ini mengatakan jangan sebut langsung, saya faham memang ada Akta Hasutan dan lain-lain.

“Saya fikir kenyataan ini tidak tepat, jadi minta menteri beritahu Ketua Polis, jelaskan ia boleh kerana kita ada hak dan kebebasan bersuara,” katanya.

Muhyiddin pada masa sama berkata, beliau tidak pernah melihat mana-mana Ketua Polis Negara yang membuat larangan mengenai isu 3R sebelum ini.

“Saya pernah duduk di sana (kerajaan), tapi, saya tak pernah dengar dalam sejarah, Ketua Polis Negara mengatakan tak boleh sebut soal 3R,” katanya.

Atas dasar itu, beliau menyifatkan kenyataan yang dikeluarkan Tan Sri Razarudin Husain adalah tidak tepat dan perlu diperbetulkan semula.


Kertas Putih Kesihatan dibentang di Dewan Rakyat hari ini

KUALA LUMPUR, 25 Zulkaedah 1444H, Rabu –  Kertas Putih Kesihatan dijangka dibentang dalam persidangan Dewan Rakyat, hari ini.

Menurut Aturan Urusan Mesyuarat yang disiarkan laman rasmi Parlimen, usul Kertas Putih itu dijadual dikemukakan Menteri Kesihatan, Dr Zaliha Mustafa selepas berakhirnya sesi perbahasan dan penggulungan usul Laporan Suruhanjaya Hak Asasi Manusia (Suhakam).

Sebanyak 17 Ahli Parlimen sempat membahaskan usul Laporan Suhakam sebelum mesyuarat ditangguh semalam, manakala lima lagi akan menyambung perbahasan sebelum sesi penggulungan hari ini.

Sabtu lepas, Dr Zaliha dilapor mengesahkan bahawa Kertas Putih Kesihatan yang merangkumi dasar komprehensif dalam mereformasikan sistem kesihatan untuk dilaksana secara berperingkat selama 15 tahun telah dipersetujui Kabinet untuk dibentangkan dalam persidangan Dewan Rakyat minggu ini.

Sementara itu, antara yang menjadi tumpuan dalam sesi soal jawab hari ini ialah pertanyaan daripada Pang Hok Liong (PH-Labis) yang ingin tahu sama ada kerajaan berhasrat memperluas perlindungan sosial kepada golongan B40 dan memperuntukkan baucar kepada penerima Sumbangan Tunai Rahmah (STR) untuk menyertai pelan perlindungan.

Datuk Seri Dr Dzulkefly Ahmad (PH-Kuala Selangor) pula meminta penjelasan jika Suruhanjaya Pencegahan Rasuah Malaysia (SPRM) akan diletakkan di bawah seliaan Suruhanjaya Integriti Agensi Penguatkuasaan (EAIC) bagi memastikan kawalan tatatertib efektif dan meningkatkan integriti agensi itu.

Beberapa soalan juga akan diajukan kepada Kementerian Belia dan Sukan (KBS) antaranya daripada Datuk Seri Doris Sophia Brodi (GPS-Sri Aman) tentang usaha kementerian itu untuk menjaga kebajikan atlet veteran yang telah mengharumkan nama negara, terutamanya atlet Paralimpik.

Ahmad Fadhli Shaari (PN-Pasir Mas) pula mahu KBS menyatakan pelan jangka panjang untuk meluaskan akses kepada kemudahan sukan dan rekreasi bagi mewujudkan keseimbangan antara kehidupan dengan kerja dalam kalangan rakyat.

Persidangan Dewan Rakyat berlangsung selama 11 hari dan akan berakhir esok. -Bernama


Melayu dah lama berpecah kerana puak ‘pencuri’: Tun M

PUTRAJAYA, 20 Muharam 1444H, Khamis – Gerakan Tanah Air (GTA) menafikan tuduhan bahawa penubuhannya adalah untuk memecahbelahkan orang Melayu.

Pengerusi Penaja GTA, Tun Dr Mahathir Mohamad berkata, gerakan itu berperanan mewakili orang Melayu di negara ini, namun mengakui ia bukan meliputi kesemua bangsa itu.

Jelasnya, GTA tidak akan sesekali mewakili atau menyatukan sesetengah orang Melayu yang terbabit dengan jenayah salah laku atau terpalit sebarang pendakwaan di mahkamah.

“Tuduhan kita memecahbelahkan orang Melayu itu tidak benar. Ya, kita akui bahawa kita tidak boleh satu orang Melayu yang terlibat dengan jenayah, curi duit.

“Orang Melayu dalam gerakan ini adalah mereka yang tidak terlibat dengan jenayah, mereka yang berjuang untuk bangsa Melayu, negara ini dan agama Islam,” katanya dalam sidang media selepas Mesyuarat Presiden GTA, di sini hari ini.

Turut hadir Presiden BERJASA, Ustaz Zamani Ibrahim dan Presiden Parti Bumiputera Perkasa Malaysia (PUTRA), Datuk Dr Ibrahim Ali.

Pengerusi Parti Pejuang Tanah Air (Pejuang) itu berkata, orang Melayu di negara ini sudah lama berpecah ekoran wujudnya puak ‘pencuri’.

“Takkan kita nak bersatu dengan pencuri yang didapati bersalah dalam mahkamah.

“Sebab itu kita tidak boleh nak bekerjasama dengan mereka walaupun terdiri daripada orang Melayu.

“Setiap hari kita dengan ada kes curi duit sampai berbilion ringgit, satu kapal pun tidak buat tetapi duit RM6 bilion hilang, sekarang nak tambah jadi RM11 bilion,” katanya dipercayai merujuk kes projek Kapal Tempur Pesisir (LCS).

Terdahulu, Dr Mahathir memaklumkan bahawa GTA akan memohon pendaftaran daripada pihak kerajaan, selain memutuskan satu logo khas gabungan itu.

“Dalam mesyuarat ini kita telah bersetuju supaya nama kita ini menekankan tanah air lebih daripada yang lain.

“Jadi, akan diadakan satu logo yang namanya ialah tanah air tetapi masih belum putuskan logo baharu,” katanya.


KPKT galak PBT guna pendekatan teknologi hijau

GEORGE TOWN, 11 Rejab 1443H, Ahad –  Kementerian Perumahan dan Kerajaan Tempatan (KPKT) menggalakkan Pihak Berkuasa Tempatan (PBT) mencari pendekatan teknologi hijau bagi meningkatkan pembangunan, sekali gus meminimumkan degradasi kualiti persekitaran dan memberi manfaat kepada masyarakat.

Timbalan Menterinya, Datuk Seri Dr Ismail Abd Muttalib berkata, pihak KPKT menyokong inisiatif hijau oleh Majlis Bandaraya Pulau Pinang (MBPP) untuk memasang struktur bumbung dan juga penggunaan tenaga solar di Jambatan Harapan iaitu jambatan lingkaran untuk kegunaan pejalan kaki dan penunggang basikal.

“MBPP akan menggunakan tenaga solar untuk mendapatkan bekalan tenaga dan sepatutnya ia juga boleh digunakan oleh pihak swasta.

“Kita akan berbincang dengan Suruhanjaya Tenaga tentang bagaimana peluang-peluang ini boleh diwujudkan kerana inisiatif hijau juga boleh mendatangkan penjimatan,” katanya kepada pemberita ketika melawat projek tersebut.

Sementara itu, Datuk Bandar MBPP, Datuk Yew Tung Seang berkata, KPKT sentiasa menggerakkan pihak PBT untuk melaksanakan projek bermanfaat kepada masyarakat yang mana pihak MBPP mendapat peruntukan RM700,000 untuk rangka bumbung solar bagi projek Jambatan Harapan.

“Kita memanfaatkan cuaca yang cerah melalui penggunaan tenaga solar, yang mana ia dapat menjana 400 kilowatt tenaga yang cukup untuk digunakan oleh 70 unit rumah teres dua tingkat.

“Kami merancang untuk melaksanakan projek solar ini sebanyak mungkin di seluruh Pulau Pinang tetapi kami perlu melihat perkara ini dengan Suruhanjaya Tenaga terlebih dahulu, sama ada ini boleh digunakan dan dikongsi dengan pihak ketiga,” katanya.-  Bernama


Kebakaran tahfiz: Seorang remaja dipenjara selama diperkenan Agong

KUALA LUMPUR, 27 Zulhijjah 1441H, Isnin – Mahkamah Tinggi di sini hari ini memerintahkan seorang remaja lelaki ditahan di penjara selama diperkenankan Yang di-Pertuan Agong setelah didapati bersalah membunuh 23 individu dalam kebakaran di Pusat Tahfiz Darul Quran Ittifaqiyah pada 2017.

Hakim Datuk Azman Abdullah menjatuhkan hukuman ke atas remaja itu yang kini berumur 19 tahun selepas mendapati dia gagal menimbulkan keraguan munasabah atas 23 pertuduhan dengan sengaja membunuh 23 individu tersebut.

Remaja itu berusia 16 tahun ketika kejadian.

“Selepas mendengar keterangan semua pihak, mahkamah mendapati penama pertama (remaja itu) dengan sengaja melakukan khianat tersebut dengan niat membunuh, ” kata Azman.

Hakim itu berkata oleh kerana remaja tersebut masih di bawah umur semasa kejadian, beliau telah mengguna pakai Seksyen 97(1) Akta Kanak-kanak 2001 dalam menjatuhkan hukuman tersebut.

“Terpulang kepada Yang di-Pertuan Agong untuk menyatakan syarat-syarat tahanan dari semasa ke semasa,” katanya.

Peguam Haijan Omar yang mewakili remaja itu dalam mitigasi berkata anak guamnya memohon maaf kepada semua yang terlibat dan berkata pihaknya akan menfailkan rayuan terhadap hukuman hari ini.

Pada 28 Jan 2020, Azman mengarahkan remaja itu membela diri atas pertuduhan membunuh selepas mendapati pendakwaan berjaya membuktikan kes prima facie terhadapnya.

Menurut pertuduhan yang dipinda, remaja itu bersama seseorang yang tidak dicamkan, dituduh membunuh dan menyebabkan kematian 23 penghuni pusat tahfiz beralamat di Jalan Keramat Hujung, Kampung Datuk Keramat, Wangsa Maju, di sini antara 4.15 pagi dan 6.45 pagi, pada 14 Sept 2017.

Dia didakwa dengan 23 pertuduhan, masing-masing menurut Seksyen 302 Kanun Keseksaan yang dibaca bersama Seksyen 34 kanun sama yang memperuntukkan hukuman mati mandatori jika sabit kesalahan.

Bagaimanapun, Seksyen 97(1) Akta Kanak-kanak 2001 memperuntukkan pesalah di bawah umur 18 tahun tidak boleh dikenakan hukuman mati dan boleh diganti dengan hukuman penjara selama diperkenankan oleh Yang di-Pertuan Agong seperti yang diperuntukkan Seksyen 97(2) akta sama.

Seksyen 94 akta sama memberi kuasa kepada mahkamah untuk memerintahkan ibu bapa atau penjaga dikenakan denda atau pampasan.

Pendakwaan dikendalikan Timbalan Pendakwa Raya Julia Ibrahim. – Bernama


Menteri jamin prosedur pelarian kembali ke Syria dipermudahkan

NEW YORK, 22 Safar 1443H, Rabu – Menteri Luar Negeri Syria mendakwa pintu untuk pelarian kembali ke negara itu masih terbuka, walaupun terdapat amaran mengenai bahaya yang dihadapi mereka di wilayah yang dikuasai rejim.

Faisal Mekdad membuat kenyataan itu dalam ucapannya di Perhimpunan Agung Pertubuhan Bangsa-bangsa Bersatu (PBB) di New York, semalam.

Faisal memberi jaminan bahawa rejim Presiden Bashar al-Assad sedang melaksanakan prosedur yang diperlukan untuk memudahkan para pelarian pulang.

Akan tetapi, prosedur seperti itu telah lama menjadi perhatian dan pertikaian kumpulan hak asasi manusia.

Selama bertahun-tahun telah dinyatakan bahawa pelarian yang pulang ke negara asal ditahan, hilang, diseksa dan kadang kala dibunuh oleh pihak berkuasa rejim.

Pelarian kembali ke Syria telah lama menjadi isu kontroversi selepas pertempuran di negara itu hampir tamat sejak beberapa tahun kebelakangan ini, namun PBB dan sebahagian besar masyarakat antarabangsa – selain daripada pengecualian seperti Denmark – terus menganggap Syria sebagai tidak selamat.

Awal bulan ini, PBB dituduh berusaha mengembalikan pelarian Syria di kem Rukban secara paksa ke wilayah yang dikuasai rejim, namun tuduhan itu dinafikan sekeras-kerasnya.

Berikutan letusan revolusi Syria pada tahun 2011 dan tindakan keras rejim Assad terhadap penunjuk perasaan secara aman, kira-kira separuh daripada populasi praperang iaitu seramai 23 juta penduduk negara itu telah melarikan ke luar negara. – Agensi


MoU antara kerajaan, PH berkuat kuasa hingga Parlimen bubar

KUALA LUMPUR, 21 Zulhijjah 1443H, Khamis – Memorandum Persefahaman (MoU) Transformasi dan Kestabilan Politik antara kerajaan Persekutuan dan Pakatan Harapan (PH) akan terus berkuat kuasa sehingga Parlimen dibubarkan.

Menteri Komunikasi dan Multimedia Tan Sri Annuar Musa bagaimanapun berkata ia terpulang kepada pihak yang menandatangani perjanjian itu, sekiranya ingin menyemak semula perkara berkenaan.

Beliau berkata MoU sedia ada tidak mempunyai tarikh luput tetapi dicatatkan di bawah Perkara 3(1) bahawa MoU itu berkuat kuasa dari tarikh ia ditandatangani hingga parlimen dibubarkan.

“… setakat MoU yang sedia ada, masih kekal berkuat kuasa, cuma kekeliruan timbul kerana ada satu klausa dalam MoU itu yang menyatakan kerajaan tidak akan mengusulkan pembubaran Parlimen sebelum 31 Julai.

“Jadi, tidak ada usul pembubaran Parlimen sehingga akhir bulan ini. Kalau selepas bulan ini (klausa Parlimen dibubarkan)… terpulang kepada Perdana Menteri dan kerajaan,” katanya kepada pemberita pada sidang media di Bangunan Parlimen hari ini.

Annuar diminta mengulas kenyataan Setiausaha Agung UMNO Datuk Seri Ahmad Maslan bahawa UMNO tegas untuk tidak melakukan sebarang lanjutan MoU antara kerajaan dengan PH.

Annuar berkata MoU itu bukan melibatkan parti (UMNO) tetapi ia adalah antara PH dan Perdana Menteri untuk mengekalkan kestabilan politik.

Katanya MoU berkenaan bukan hanya melibatkan soal pembubaran Parlimen namun meliputi pelbagai perkara lain yang dicapai antara Perdana Menteri dan pembangkang.

Memorandum berkenaan mempunyai enam agenda merangkumi pemerkasaan pelan COVID-19, transformasi pentadbiran, pembaharuan Parlimen, kebebasan institusi kehakiman, Perjanjian Malaysia 1963 (MA63) dan pembentukan jawatankuasa pemandu.

Ditanya mengenai cadangan pelantikan Timbalan Perdana Menteri, Annuar berkata soal jawatan itu tidak perlu difikirkan sebaliknya lebih baik memfokus kepada masalah rakyat yang sedang berdepan kenaikan harga barangan ketika ini.

“Kita (harus) terus bekerja sebagai satu pasukan dan lebih baik lagi kalau pembangkang juga turut memberikan kerjasama mengekalkan kestabilan supaya kita boleh berfungsi sebagai sebuah kerajaan.

“… kalau kita rasa sudah sampai (masa) hendak mengadakan pilihan raya, eloklah segera kita adakan… tetapi pada masa ini, pada saya polemik politik ada baiknya dikurangkan dan kita tumpu untuk berkhidmat kepada rakyat,” katanya. – Bernama


Satu lokaliti di Pahang, Sabah dikenakan PKPD

KUALA LUMPUR, 5 Safar 1443H, Ahad – Satu lokaliti masing-masing di Pahang dan Sabah dikenakan Perintah Kawalan Pergerakan Diperketatkan (PKPD) mulai Selasa depan hingga 27 September, kata Ketua Pengarah Keselamatan Negara Majlis Keselamatan Negara (MKN), Datuk Rodzi Md Saad.

Beliau berkata, lokaliti di Pahang ialah Rancangan Rumah Murah (RRM) Kampung Kolek di Sungai Lembing, Kuantan manakala di Sabah melibatkan Perumahan IOI Plantations Unico Oil Mill Sdn Bhd di Segama, Lahad Datu.

“Prosedur operasi standard bagi kesemua PKPD adalah sama seperti yang diumumkan sebelum ini,” katanya dalam kenyataan yang dimuat naik menerusi laman Facebook hari ini.

Dalam pada itu, Rodzi berkata PKPD di Kampung Nelayan Benut, Mukim Sungai Pinggan di Pontian, Johor yang sepatutnya ditamatkan esok dilanjutkan hingga 20 September.

Sementara itu, tiga lokaliti yang dikenakan PKPD di Sabah ditamatkan esok mengikut jadual ditetapkan iaitu Taman Megah Jaya dan Kampung Bukit Gemuk di Tawau serta Kampung Nasakot di Ranau. – Bernama


Demi kestabilan politik, pemimpin veteran perlu undur diri

Oleh Zuhayati Yazid

BANGI, 16 Syaaban 1443H, Sabtu – Demi kelangsungan masa hadapan negara, pemimpin politik yang sudah mencapai usia veteran perlu mengundurkan diri.

Hal ini kerana, politik negara tidak akan stabil selagi pemimpin parti sekarang masih lagi memainkan watak utama.

Penganalisis politik, Prof Datuk Dr Zainal Kling melihat, agenda mengubah pemimpin wajar menjadi keutamaan negara pada ketika ini.

“Berilah peluang golongan muda pikul beban mentadbir negara, sesuai dengan gaya kepemimpinan yang muda selari dengan keadaan semasa hari ini, mereka orang muda, biarlah mereka corak kepemimpinan mereka.

“Manakala yang veteran, lepas dan berehatlah, bagi mereka ini rasai pula apa yang pernah kita lalui sebelum ini,” katanya ketika dihubungi Ismaweb.net, hari ini.

Beliau berkata demikian sebagai mengulas kenyataan Prof Dr Mohammad Agus Yusoff yang berkata, sudah sampai masa pemimpin lama melepaskan teraju kepada kepimpinan baharu.

Mengulas lanjut, Prof Zainal melihat corak kepemimpinan lama sudah tidak lagi signifikan dalam keadaan semasa.

Katanya, golongan ini perlu menerima hakikat dan mula perkenalkan tokoh muda yang dapat mengembalikan semula zaman kegemilangan negara.

“Sekiranya pemimpin yang ada dikekalkan, bisa akan habis dan tiba masanya untuk digantikan yang lebih baharu yang lebih berbisa,” katanya.

Oleh itu, beliau meminta pemimpin terbabit supaya beralah dan menyerahkan kuasa kepada mereka yang lebih layak.

Prof Zainal mengambil contoh pemilihan Datuk Onn Hafiz Ghazi sebagai Menteri Besar Johor sebagai pembaharuan yang menyegarkan.

“Tidak nafi orang muda ada jiwa yang besar tetapi mereka juga perlu dipantau supaya tidak melampaui batas,” katanya


Annuar Musa terima lebih 10,000 ahli MN selepas beberapa jam dibuka

BANGI, 17 Jamadilawal 1444H, Isnin – Muafakat Nasional (MN) yang diterajui Tan Sri Annuar Musa mengesahkan menerima lebih 10,000 permohonan keahlian hanya selepas beberapa jam dibuka.

Beliau yang berkongsi perkembangan berkenaan menerusi hantaran di Facebook miliknya melahirkan rasa terharu dengan sambutan yang diterima.

“Subhanallah baru beberapa jam keahlian Muafakat Nasional dibuka, sudah lebih 10,00 permohonan keahlian diterima.

“Saya terharu betapa ramai di luar sana anak bangsa yang prihatin terhadap agama, bangsa dan negara serta cintakan muafakat,” katanya.

Bekas Ahli Parlimen Ketereh mengakui sokongan yang diberi dapat memberikan kekuatan baharu kepadanya untuk terus berjuang bersama yang jujur dan ikhlas.

“Semoga Allah memudahkan segala urusan kita seterusnya,” katanya.

Annuar sebelum ini adalah individu penting dalam menubuhkan MN pada 14 September antara UMNO dan PAS atas alasan mahu mengukuhkan semula kesatuan politik bangsa Melayu dan ummah.

Namun pada PRU15 masing-masing membawa haluan sendiri sehinggakan dilihat hilang punca.

Annuar kembali mengaktifkan MN selepas dipecat daripada ahli UMNO atas alasan lantang mengkritik presiden parti.


‘Mungkin Anwar tak mahu beri kuasa kepada Rafizi’

BANGI, 15 Zulhijjah 1444H, Selasa – Rafizi Ramli yang menerajui Kementerian Ekonomi dilihat tidak mempunyai kuasa kerana hanya tertumpu isu dasar semata-mata.

Bekas Menteri Ekonomi, Datuk Seri Mohamed Azmin Ali mendakwa hal demikian berikutan agensi dan jabatan yang dahulunya diletakkan di bawah pengawasannya telah dikeluarkan.

“Kepimpinan juga seakan tanpa taring, tiada apa yang bergerak. Yang ada ialah formula.

“Tetapi rakyat dalam keadaan krisis tidak memerlukan formula, rakyat inginkan pelaksanaan dan penyelesaian terhadap isu-isu ekonomi yang berbangkit,” katanya seperti dipetik portal Malaysianow.com.

Mohamed Azmin melihat situasi sekarang berbeza dengan pentadbiran Tun Dr Mahathir Mohamad yang meletakkan agensi-agensi penting seperti Felda, Risda dan Felcra di bawah pengurusannya.

Malah, ketika menjawat jawatan sama seperti Rafizi, Mohamed Azmin menjelaskan turut menyediakan hujah dan jawapan di Parlimen untuk entiti seperti Khazanah dan Petronas.

Selain itu Halal Development Corporation (HDC) juga dipantau oleh kementeriannya bagi membantu perkembangan industri halal yang sebelum ini banyak dikaitkan dengan Jabatan Kemajuan Agama Islam (Jakim).

“Inilah kebijaksanaan Dr Mahathir yang melihat ekonomi dalam konteks yang lebih besar,” katanya.

Namun situasi itu berbeza dengan Rafizi yang kini hanya mengetuai satu jabatan iaitu DOSM dan lima koridor ekonomi.

“Sebab itu Kementerian Ekonomi sudah balik kepada keadaan asal iaitu hanya bekerjasama dengan Jabatan Perangkaan (DOSM), meneliti angka dan data tetapi tidak terlibat secara terus untuk melihat diversifikasi ekonomi,” katanya.

Beliau berpandangan, kemungkinan Perdana Menteri Datuk Seri Anwar Ibrahim tidak mahu memberi kuasa kepada Rafizi.

Malah, Anwar dan Rafizi sebelum ini pernah bertembung dalam pemilihan PKR yang lalu apabila Perdana Menteri itu menyokong Datuk Seri Saifuddin Nasution Ismail bagi jawatan timbalan presiden.

Bagaimanapun Rafizi menewaskan Saifuddin dan keban


‘Saya tiada kaitan MYAirlines’

BANGI, 3 Rabiulakhir 1445H, Rabu – Pengerusi Perikatan Nasional (PN), Tan Sri Muhyiddin Yassin menegaskan tidak mempunyai kaitan dengan syarikat penerbangan, MYAirlines atau mana-mana pemegang sahamnya.

Beliau dalam kenyataan hari ini menafikan perkara itu selepas mendapati ada pihak cuba mengaitkannya dengan kemelut yang membabitkan syarikat penerbangan berkenaan.

Bekas Perdana Menteri itu berkata, beliau juga tidak mempunyai sebarang pengetahuan mengenai latar belakang MYAirlines.

“Carian saya menunjukkan bahawa syarikat ini mendapat kelulusan bersyarat lesen perkhidmatan udara pada 22 Disember 2021 iaitu semasa saya tidak lagi menjadi Perdana Menteri.

“Penglibatan firma guaman Rosli Dahlan Saravana Partnership (RDS) sebagai peguam bagi pihak pemegang saham syarikat MYAirlines tidak boleh dikaitkan dengan saya,” katanya.

Ini kerana, menurut Muhyiddin, RDS sebagai sebuah firma guaman berhak untuk mewakili sesiapa sahaja yang memerlukan khidmatnya.

“Saya percaya ada pihak-pihak tertentu yang cuba mencemarkan nama baik saya dengan membuat tuduhan jahat kononnya saya terbabit dengan syarikat ini.

“Hentikanlah politik murahan yang kotor ini,” katanya.

Terdahulu, berlaku kekecohan akibat kegagalan MYAirline meneruskan operasi sehingga menyebabkan para penumpangnya tergendala menaiki pesawat penerbangan.

MYAirline kemudiannya mengumumkan penggantungan dan ia dilaporkan tertakluk kepada penyusunan semua dan keupayaan syarikat memodali operasi.


Tentera Israel kembali mengganas tembak mati pemuda Palestin

BANGI, 26 Zulkaedah 1444H, Khamis – Tentera penjajah Israel menembak mati seorang lagi pemuda Palestin dan mencederakan dua yang lain ketika pencerobohan di bandar Nablus, dekat utara Tebing Barat, hari ini.

Kementerian Kesihatan Palestin berkata, Khalil Yehya Anees, 20, ditembak di bahagian kepala, dekat kawasan yang kerap berlaku konfrontasi antara tentera Israel dan rakyat Palestin.

Sementara itu, seorang daripada dua mangsa yang cedera turut ditembak di kepala dan dirawat di hospital Palestin di Nablus.

Bulan Sabit Merah Palestin melaporkan, sekurang-kurangnya 170 orang dirawat kerana sesak nafas selepas terhidu gas pemedih mata yang dilepaskan oleh pasukan tentera Israel ketika serbuan itu.

Katanya, salah satu ambulans miliknya dilempar tong gas pemedih mata dan sebuah lagi ditembak tentera Israel bagi menghalang daripada tiba ke kawasan itu untuk memindahkan mangsa yang cedera.

Kematian Anees menjadikan jumlah rakyat Palestin yang terkorban angkara Israel di Tebing Barat dan Semenanjung Gaza yang diduduki sejak awal tahun kepada 161 orang, termasuk 26 kanak-kanak. – Agensi


PN sudah tetapkan kawasan bertanding dalam PRN Johor

MUAR, 2 Rejab 1443H, Jumaat – Perikatan Nasional (PN) sudah menetapkan kawasan untuk bertanding dalam Pilihan Raya Negeri (PRN) Johor melibatkan Bersatu, PAS dan Gerakan.

Pengerusi PN, Tan Sri Muhyiddin Yassin berkata, proses pembahagian kerusi antara mereka akan diselesaikan hujung minggu ini.

“Mungkin dengan pembahagian itu bukan sahaja untuk PRN tapi juga ke hadapan dalam pilihan raya umum dan sebagainya kita akan selesaikan.

“Masing-masing akan tahu di mana mereka berada dan akan mengambil beberapa langkah untuk perkukuh parti masing-masing atas nama PN yang tumpuannya untuk membantu rakyat,” katanya, hari ini.

Dalam pada itu, Muhyiddin berkata, tidak timbul soal kerjasama PAS dengan parti atau gabungan lain lagi memandangkan perkara itu juga telah dimuktamadkan sebelum ini.

Justeru, katanya, kesetiaan PAS tidak seharusnya dipertikaikan lagi memandangkan parti berkenaan antara yang mengasaskan gabungan itu bersama Bersatu.

Muhyiddin yang juga Ahli Parlimen Pagoh berkata, muzakarah antara Bersatu dan PAS yang dimuktamadkan baru-baru ini juga sudah cukup untuk menunjukkan komitmen parti itu dalam PN.

Pada 29 Januari lalu, muzakarah Bersatu dan PAS mencapai kata putus untuk terus memperkukuh hubungan mereka dan mendukung ‘prinsip bersama’ serta menolak budaya politik ekstrem.


Turki tak peduli desakan Israel usir pemimpin Hamas

ISTANBUL, 15 Rabiulakhir 1444H, Khamis – Turki enggan patuh gesaan negara haram Israel supaya mengusir pemimpin Pergerakan Perjuangan Islam Palestin (Hamas) yang tinggal di negara itu ketika rundingan dua hala.

Menjawab soalan Ahli Parlimen, Menteri Luar Turki Mevlut Cavusoglu berkata, Ankara tidak melihat Hamas yang memerintah Semenanjung Gaza, sebagai kumpulan pengganas dan enggan mengusir mereka.

“Kami tidak memenuhi sebarang permintaan (Israel) terhadap Hamas, kerana kami tidak menganggap Hamas sebagai kumpulan pengganas.

“Kami sentiasa memimpin usaha untuk menyatukan mereka dengan Fatah,” katanya merujuk kepada saingan politik Hamas, yang mendominasi Pihak Berkuasa Palestin (PA).

Menurut laman web berita Israel Ynet, pada akhir Oktober, Menteri Pertahanan Israel, Benny Gantz menggesa Presiden Turki, Recep Tayyip Erdogan untuk mengusir pemimpin Hamas yang menetap di negara itu ketika lawatan ke Ankara.

Lawatan itu dibuat dua bulan selepas Turki dan Israel memulihkan hubungan diplomatik penuh berikutan ketegangan bertahun-tahun.

Sejak 2020, pegawai Israel menuntut langkah konkrit Turki untuk menangani kehadiran pemimpin Hamas di Turki sebelum melancarkan rundingan perdamaian.

Turki bagaimanapun enggan, bahkan mengekalkan hubungan dengan pergerakan itu dan terus menjadi tuan rumah kepada beberapa pemimpinnya di Istanbul. – Agensi


Tafsir semula undang-undang sedia ada untuk memenangkan kehendak syarak

TAK sempat nak menulis panjang walaupun rasa nak menulis tentang isu tiga adik-beradik muslim yang sekarang diputuskan untuk duduk di bawah jagaan ibu mereka yang non muslim dan ‘kemenangan’ Sister In Islam mencabar keabsahan Seksyen 66A Enakmen Pentadbiran Agama Islam (Selangor).

Malaysia seperti yang kita maklumi sememangnya negara yang bercampur baur undang-undangnya. Nak mengharapkan Islam dibela dengan undang-undang sepenuhnya, dengan keadaan sekarang adalah mustahil.

Apa yang penting adalah pihak berwajib perlu tahu apa kehendak syarak terhadap apa juga isu yang melanda negara. Dari situ berjuanglah sebaik mungkin menggunakan peruntukan undang-undang sedia ada.

Berhujahlah dengan kecerdikan agar kehendak syarak itulah yang akan menang. Tafsirlah semula undang-undang sedia ada untuk memenangkan kehendak syarak. Ubahlah undang-undang jika terbukti ianya bertentangan dengan kehendak syarak.

Seperti isu penjagaan anak, bila syarak mengatakan:

الولد يتبع خير الوالدين دينا
“Anak perlu mengikut agama yang terbaik di antara kedua ibu bapanya.”

Maka tafsirlah undang-undang agar selari dengan kehendak syarak tersebut. Tidak perlu untuk mengukuhkan hak ibu menjaga anak dengan membacakan peruntukan undang-undang itu selepas kita seolah sampai ke peringkat yakin bahawa tujuan ibu tersebut, yang telah meninggalkan anaknya selama tiga tahun bukan untuk menjaga anak tetapi lebih kepada hasutan pihak lain kepadanya agar anak tersebut dikeluarkan dari Islam.

Jika terpaksa ikut undang-undang itu juga selepas keputusan mahkamah, buatlah sesuatu agar agama anak-anak itu tetap Islam. Bahkan kita ada pilihan untuk mempertegaskan undang-undang negeri Perlis jika sekiranya kita mahu.

Jangan jadi macam Suhakam yang bersungguh tegas dalam mengembalikan anak-anak Islam tersebut kepada ibunya yang tidak Islam, tetapi tidak sepatah menyebut berkenaan hak anak-anak tersebut untuk kekal di dalam Islam.

Jangan juga jadi seperti beberapa NGO Islam yang menekankan sudut hak penjagaan ibu terhadap anak, tetapi tidak mempunyai cadangan agar anak tersebut dipastikan kekal Islam.

Jangan juga ikut langkah Sister In Islam yang secara bersungguh mahu merendahkan bidang kuasa institusi Islam di negara ini.

Suka saya ingatkan semua orang Islam terutamanya pihak berwajib dan badan-badan Islam. Ingatlah firman Allah:

قَالَ رَبِّ بِمَا أَنْعَمْتَ عَلَيَّ فَلَنْ أَكُونَ ظَهِيرًا لِّلْمُجْرِمِينَ

“Ia merayu lagi: “Wahai Tuhanku, demi nikmat-nikmat yang Engkau kurniakan kepadaku, (peliharalah daku) supaya aku tidak akan menjadi penyokong kepada golongan yang bersalah / zalim”. (Al-Qasas: 17)

Moga anak-anak tersebut kekal di dalam Islam hingga ke akhir hayatnya.

Wallahul Musta’an

Ustaz Muhammad Fauzi Asmuni
Presiden Ikatan Muslimin Malaysia (ISMA)


Pasukan khas tangani isu tuntutan waris kesultanan Sulu ditubuhkan

PUTRAJAYA, 15 Zulhijjah 1443H, Jumaat – Jemaah Menteri semalam telah bersetuju menubuhkan pasukan khas untuk meneliti, memantau serta merangka tindakan berlunaskan undang-undang sewajarnya, bagi menangani isu tuntutan waris Sultan Jamalul Kiram II (Sultan Sulu) terhadap kerajaan Malaysia.

Menteri di Jabatan Perdana Menteri (Parlimen dan Undang-Undang) Datuk Seri Wan Junaidi Tuanku Jaafar berkata pasukan khas yang diketuainya itu, dianggotai Menteri Luar Datuk Seri Saifuddin Abdullah, Peguam Negara Tan Sri Idris Harun, dan pakar-pakar berkaitan timbang tara antarabangsa.

“Bahagian Hal Ehwal Undang-Undang (BHEUU) bersama Jabatan Peguam Negara, sedang menentukan terma rujukan (TOR) dan juga keahlian tambahan jika perlu, bagi pasukan khas ini,” katanya dalam kenyataan hari ini.

BHEUU dan Kementerian Luar akan bertindak selaku urus setia pasukan khas itu.

Wan Junaidi berkata kerajaan memandang serius isu yang mengganggu gugat kepentingan aset-aset negara di luar negara oleh waris Sultan Sulu, khususnya aset di bawah syarikat-syarikat berkaitan kerajaan.

“Justeru kerajaan akan mengambil tindakan proaktif dan agresif dalam menangani isu ini, demi mempertahankan aset dan kedaulatan negara,” kata Wan Junaidi.

Pada Selasa lepas, dilaporkan aset dua anak syarikat Petronas di Azerbaijan dirampas oleh waris kesultanan Sulu, yang dikatakan menuntut AS$14.92 bilion (RM62.59 bilion) daripada Malaysia.

Langkah itu yang pertama kali dilaporkan adalah sebahagian daripada tindakan undang-undang yang dikemukakan pada 2017 oleh waris Sulu, untuk mendapatkan pampasan terhadap tanah di Sabah yang didakwa telah dipajak oleh nenek moyang mereka kepada sebuah syarikat perdagangan British pada 1878.

Pada Mac lalu, penimbang tara di Perancis memutuskan bahawa, Malaysia yang mewarisi obligasi perjanjian pajakan apabila memperoleh kemerdekaan daripada Britain, mesti membayar waris berkenaan sebanyak AS$14.92 bilion.

Namun Wan Junaidi ketika itu dilaporkan berkata keputusan Mahkamah Arbitrasi Paris untuk Malaysia membayar pampasan AS$14.92 bilion kepada pihak mendakwa sebagai waris Sultan Sulu adalah tidak sah, kerana tidak berlandaskan undang-undang.

Katanya keputusan yang ditetapkan penimbang tara Dr Gondoza Stampa itu sudah dibatalkan dan tidak lagi sah dari segi undang-undang.

Pada Selasa lepas, Mahkamah Rayuan Paris membenarkan permohonan kerajaan Malaysia untuk menggantung penguatkuasaan Final Award yang dikeluarkan Mahkamah Arbitarsi Paris, dengan alasan perundangan kes itu menjejaskan kekebalan kedaulatan Malaysia.

Dalam kenyataan Wan Junaidi pada Rabu, beliau berkata kesan daripada perintah penggantungan itu, Final Award yang diputuskan Dr Stampa tidak boleh dikuatkuasakan di mana-mana negara, sehingga keputusan muktamad oleh Mahkamah Paris dengan permohonan pembatalan Final Award yang dibuat kerajaan Malaysia. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Keputusan cuti hari minggu tidak akan dibuat tergesa-gesa: Sultan Johor

JOHOR BAHRU, 25 Muharam 1444H, Selasa – Sultan Johor Sultan Ibrahim Almarhum Sultan Iskandar bertitah bahawa baginda tidak akan tergesa-gesa dalam membuat keputusan mengenai cadangan kerajaan negeri untuk menukar semula cuti hari minggu negeri ini, kepada Sabtu dan Ahad.

Baginda bertitah akan membuat pengumuman apabila berpuas hati dan cukup yakin keputusan yang diambil itu adalah yang terbaik untuk negeri Johor.

Justeru, baginda bertitah agar semua pihak tidak membuat sebarang spekulasi atau gesaan agar keputusan itu diumumkan secepat mungkin.

“Saya tidak ingin gopoh dalam membuat keputusan. Cadangan kerajaan (negeri) itu akan saya teliti setiap sudut baik buruknya dan pandangan semua pihak akan diambil kira serta diperhalusi. Tidak payah kecoh-kecoh atau dipolitikkan.

“Buat masa ini, saya mahu kerajaan memberi tumpuan kepada pembangunan ekonomi negeri Johor serta kepentingan rakyat. Kerajaan negeri boleh berikan apa jua cadangan kepada saya dan saya akan mempertimbangkan sedalam-dalamnya sebelum memberikan apa-apa keputusan,” titah baginda dalam satu kenyataan yang dikeluarkan Royal Press Office (RPO) dalam laman Facebook rasmi baginda di sini hari ini.

Bermula 1 Jan 2014, Sultan Ibrahim telah mengubah cuti mingguan Johor kepada Jumaat dan Sabtu sebagai penghormatan kepada hari Jumaat selaku penghulu segala hari dan pengiktirafan Agama Islam sebagai agama negeri Johor.

Perubahan itu sebenarnya mengembalikan semula cuti hujung minggu asal (Jumaat dan Sabtu) yang telah dilaksanakan dalam di Johor sejak sekian lama sebagai sebuah Negeri Melayu Tidak Bersekutu.

Johor hanya melaksanakan hujung minggu Sabtu dan Ahad bermula 1994 apabila ia ditukar ketika pentadbiran Tan Sri Muhyiddin Yassin selaku Menteri Besar.

Pada 10 Ogos lepas, Menteri Besar Johor Datuk Onn Hafiz Ghazi telah membentangkan hasil dapatan kerajaan negeri mengenai penyelarasan cuti hari minggu untuk pertimbangan Sultan Ibrahim. – Bernama


2.25 tan daun ketum dirampas di sempadan Malaysia-Thailand

KUALA LUMPUR, 5 Rabiulawal 1442H, Khamis – Pasukan keselamatan yang mengawal sempadan negara menerusi Op Benteng merampas 2.25 tan metrik daun ketum bernilai RM96,157 yang cuba diseludup di sempadan Malaysia-Thailand.

Angkatan Tentera Malaysia (ATM) menerusi satu kenyataan hari ini memaklumkan Agensi Kawalan Sempadan Malaysia (AKSEM) Perlis menemukan sembilan guni putih mengandungi daun ketum seberat 270kg bernilai RM8,100 yang disembunyikan di sebuah rumah di Mata Ayer, Perlis, Ahad lepas.

Pada Selasa lepas pula, pasukan Tentera Darat yang beroperasi di Durian Burung, Kedah menemukan 16 guni daun ketum seberat 480kg yang cuba diseludup ke Thailand menggunakan motosikal dengan nilai rampasan dianggarkan berjumlah RM18,400.

Semalam, pasukan Tentera Darat menahan dua tekong warga tempatan bersama daun ketum seberat 1.5 tan metrik bernilai RM69,657 di Hutan Rizab Sungai Badak dekat Bukit Kayu Hitam.

“Modus operandi tekong berkenaan adalah dengan meletakkan daun ketum tersebut di lokasi yang dirancang dengan menggunakan dua buah kenderaan sebelum diambil tekong dari Thailand,” menurut ATM.

Menurut kenyataan itu, kejayaan berkenaan merupakan hasil kerjasama ATM, Polis Diraja Malaysia, Jabatan Kastam Diraja Malaysia, Jabatan Imigresen Malaysia, AKSEM dan Jabatan Sukarelawan Malaysia (RELA). – Bernama


Syor Agong rujuk Mahkamah Persekutuan jawab persoalan Perlembagaan berbangkit

KINI pelbagai persoalan mengenai Perlembagaan Persekutuan telah dibangkitkan khususnya yang mempunyai kaitan dengan Proklamasi Darurat yang sedang berkuatkuasa.

Antara persoalan Perlembagaan yang dibangkitkan ialah:

a) Adakah nasihat Perdana Menteri untuk mendapatkan Proklamasi Darurat sah disebabkan ketika itu Perdana Menteri didakwa tidak mendapat sokongan majoriti ahli Dewan Rakyat?

b) Adakah Proklamasi Darurat perlu mendapat persetujuan Parlimen?;

c) Adakah Yang di-Pertuan Agong khilaf menerima nasihat Perdana Menteri mengisytiharkan Darurat tanpa persetujuan Parlimen?;

d) Adakah Yang di-Pertuan Agong wajib mendapatkan nasihat Perdana Menteri menurut Perkara 40 untuk menamatkan Darurat?;

e) Adakah Jemaah Menteri mempunyai kuasa eksekutif dalam tempoh darurat dan Parlimen boleh bersidang dalam tempoh tersebut?; dan

f) Adakah Ordinan Darurat boleh bercanggah dengan Perlembagaan Persekutuan?

Banyak lagi persoalan lain yang timbul sebenarnya.

Ini adalah antara soalan-soalan yang dikemukakan oleh khalayak awam dan pakar perundangan samada dari kalangan ahli akademik, para peguam, mantan hakim mahupun Peguam Negara sendiri telah pun mengeluarkan pendapat masing-masing berdasarkan pemahaman mereka sendiri.

Saya juga mempunyai pandangan saya dalam perkara di atas dan pandangan saya mungkin sama ataupun berbeza dengan pandangan orang lain samada ahli akademik, peguam lain ataupun mantan hakim.

Hal ini mendatangkan lebih banyak kekeliruan di kalangan orang awam kerana pelbagai pandangan yang berbeza dikeluarkan.

Rakyat kini mahu tahu suatu kedudukan yang tuntas mengenai isu-isu perlembagaan tersebut.

Namun, hakikatnya mereka masih terpengaruh oleh blok pemikiran berdasarkan kepada politik kepartian khususnya.

Bagi mengelakkan kekeliruan yang lebih membarah ini, saya menyarankan agar Yang di-Pertuan Agong merujuk persoalan-persoalan yang dibangkitkan tersebut kepada Mahkamah Persekutuan menurut Perkara 130 Perlembagaan Persekutuan.

Perkara 130 Perlembagaan Persekutuan berbunyi Yang di-Pertuan Agong boleh merujukkan kepada Mahkamah Persekutuan untuk pendapatnya apa-apa soal tentang kesan mana-mana peruntukan Perlembagaan ini yang telah berbangkit atau yang tampak padanya mungkin berbangkit, dan Mahkamah Persekutuan hendaklah mengumumkan pendapatnya tentang apa-apa soal yang dirujukkan sedemikian kepadanya itu di dalam mahkamah terbuka.

Dengan rujukan tersebut, Mahkamah Persekutuan hendaklah mengumumkan pendapat yang dirujuk tersebut dalam mahkamah terbuka dan ia akan menjadi suatu yang mengikat semua pihak.

Dengan cara itu semua perbezaan pandangan dapat dilupuskan dan jawapan tuntas diperolehi dari Mahkamah Persekutuan.

Walaupun sebelum ini rujukan menurut Perkara 130 ini belum pernah dilaporkan ia tidak menghalang Yang di-Pertuan Agong dari membuat rujukan tersebut kerana Perkara 130 ini masih berkuatkuasa.

Presiden Persatuan Peguam-Peguam Muslim Malaysia
Datuk Zainul Rijal Abu Bakar


Banjir: BERJASA agih bantuan kepada lebih 300 keluarga di Johor Bahru

JOHOR BAHRU, 19 Jamadilawal 1442H, Ahad – Barisan Jemaah Islamiah Se-Malaysia (BERJASA) telah mengagihkan 100 pek bantuan kepada lebih 300 keluarga yang terjejas akibat banjir di sekitar Johor Bahru.

Pengerusi Jawatan Kuasa Negeri BERJASA Johor, Izzul Hafiz berkata, bantuan berkenaan diserahkan kepada mangsa-mangsa banjir yang ditempatkan di pusat pemindahan sementara (PPS), dengan bantuan tenaga sukarelawan.

“Kita akan usahakan lagi bantuan susulan yang lebih banyak bagi meringankan beban mangsa banjir,” katanya.

Pada masa sama, katanya, BERJASA juga telah melancarkan dana sumbangan untuk mangsa banjir.

“RM50,000 sasaran kita untuk bantuan kali ini, bagi meringankan beban mangsa-mangsa banjir,” katanya.

Turut hadir mengetuai kumpulan sukarelawan kali ini adalah Ketua Angkatan Pemuda Pemudi BERJASA (ANGKASA) Johor, AD Satiman.


Khairy cadang kertas putih Kementerian Kesihatan (KKM)

KUALA LUMPUR, 12 Jamadilakhir 1443H, Sabtu – Menteri Kesihatan Khairy Jamaluddin berkata, beliau mencadangkan penyediaan satu kertas putih Kementerian Kesihatan (KKM), bagi membolehkan reformasi sistem kesihatan negara dapat dibuat terutama dalam memastikan ia kalis masa depan.

Jelasnya perkara itu telah disuarakan kepada Bahagian Perancangan KKM untuk dibentangkan di Parlimen bagi mendapatkan sokongan bipartisan, sama ada wakil rakyat daripada kerajaan ataupun daripada pembangkang.

“Saya cadangkan sebagai strategi pelaksanaan adalah penubuhan Suruhanjaya Reformasi Kesihatan yang boleh bertanggungjawab kepada Parlimen, dan Suruhanjaya Reformasi Kesihatan ini adalah badan pelaksana kepada segala perubahan dan reformasi yang telah pun dipersetujui bersama, dalam Kertas Putih.

“Ini bagi memastikan apabila Menteri baharu datang, tidak akan ada apa-apa perubahan, sebab KKM dan Menteri fokus kepada dasar dan pelaksanaan dasar,” katanya pada Majlis Amanat Tahun Baharu 2022 di Dewan Serbaguna KKM di Putrajaya, dua hari lepas (13 Januari).

Mengulas lanjut, Khairy berkata, sistem kesihatan negara perlu dipastikan kalis masa depan, dengan memastikan segala keperluan kesihatan awam dipenuhi menerusi peruntukan sewajarnya dan mencukupi kepada KKM.

Jelasnya, peruntukan mencukupi untuk KKM menerusi belanjawan negara adalah amat penting, dalam memastikan negara bersedia dalam menghadapi sebarang situasi luar jangka dan beban rawatan dalam jangka panjang.

“Kita perlu membina kes bahawa penjagan kesihatan memerlukan lebih banyak peruntukan. Selalunya kita akan hantar keperluan kita kepada Perbendaharaan namun kita perlu mengambil peluang, di mana negara berhutang kepada sistem kesihatan awam negara. Sekali dalam generasi ini peluang untuk kita minta apa sepatutnya, selayaknya diberikan kepada KKM,” katanya.

Jelasnya, reformasi dalam sistem kesihatan negara juga tidak seharusnya hanya tertumpu kepada aspek peruntukan secukupnya, tapi juga melibatkan pembiayaan penjagaan kesihatan dengan memikirkan bagaimana beban kesihatan ini boleh dikongsi bersama dengan rakyat.

“Apakah kita masih akan mengamalkan sistem subsidi untuk semua tanpa mengira pendapatan, ataupun kita akan beralih kepada satu sistem di mana mereka yang mampu bayar, boleh bayar lebih sedikit daripada apa yang mereka bayar sekarang,” katanya.

Dari segi teknologi, Khairy ingin melihat hospital awam pertama dengan 5G di Malaysia akan menjadi rujukan kepada hospital-hospital di kawasan luar bandar yang juga boleh menggunakan 5G bagi melaksanakan prosedur-prosedur yang selama ini tidak boleh digunakan kerana ketiadaan teknologi 5G.

“Saya mahu supaya hospital dan kemudahan-kemudahan kita lebih mesra alam sekitar menggunakan teknologi hijau. Banyak bangunan baharu kita telah memenangi indeks bangunan hijau dan sebagainya, tetapi kita perlu sebagai sebuah kementerian, kita perlu komited untuk lebih lestari,” katanya.

Menyentuh aspek industri perubatan tempatan, Khairy berkata, KKM juga seharusnya terlibat dalam pembangunan industri berkenaan secara menyeluruh dan jelas, yang melibatkan farmaseutikal, peralatan dan pelancongan kesihatan.

“Manakala dari segi kajian dan penyelidikan. Saya mahu NIH (Institut Kesihatan Negara) menjadi pusat kecemerlangan antarabangsa, di mana bukan hanya kajian-kajian yang dihasilkan boleh diguna pakai di Malaysia, tetapi menjadi rujukan kepada negara-negara lain.

“Saya juga ingin memberi fokus kepada TCM (Perubatan Tradisional dan Komplementari) dari segi penyelidikan. TCM adalah satu perkara yang dekat dengan hati masyarakat kita. Tetapi perlu lebih diarusperdanakan di peringkat antarabangsa,” katanya.

Berhubung aspek keantarabangsaan KKM pada masa hadapan, beliau mahu memperkukuhkan lagi peranan Malaysia di peringkat antarabangsa, terutamanya mengambil pengajaran daripada pandemik COVID-19 dan kepentingan rangkaian antarabangsa untuk mempelajari kaedah baharu bagi mengurus pandemik dan kesihatan awam.

“Kami mahu pinjamkan lebih ramai pegawai kita ke organisasi antarabangsa,” katanya. – Bernama


Perang Palestin-Israel makin teruk bila rejim sekat bantuan ke Gaza

NEW YORK, 24 Rabiulawal 1445H, Selasa – Setiausaha Agung Pertubuhan Bangsa-Bangsa Bersatu (PBB), Antonio Guterres mengakui sangat tertekan dengan keputusan rejim Israel mengenakan ‘pengepungan sepenuhnya’ di Semenanjung Gaza.

Guterres berkata, pengumuman Menteri Pertahanan, Yoav Gallant bahawa Israel akan menghentikan semua bekalan elektrik, makanan dan bahan api hanya akan memburukkan lagi krisis kemanusiaan yang sudah teruk di wilayah itu.3

“Situasi kemanusiaan di Gaza amat teruk sebelum permusuhan ini, kini ia hanya akan merosot secara eksponen.

“Peralatan perubatan, makanan, bahan api dan bekalan kemanusiaan lain amat diperlukan bersama-sama dengan akses untuk kakitangan kemanusiaan,” kata Guterres kepada pemberita di ibu pejabat PBB di New York.

Beliau menegaskan, serangan keganasan terbaharu itu bukan datang secara sengaja, sebaliknya telah berkembang daripada konflik yang sudah lama wujud, dengan penjajahan selama 56 tahun tanpa pengakhiran politik.

“Israel mesti melihat keperluan sahnya untuk keselamatan menjadi kenyataan – dan rakyat Palestin mesti melihat perspektif yang jelas untuk penubuhan negara mereka sendiri direalisasikan.

“Hanya pendamaian yang dirundingkan akan memenuhi aspirasi negara yang sah bagi rakyat Palestin dan Israel, bersama dengan keselamatan mereka – visi yang lama dipegang untuk penyelesaian dua negara, selaras resolusi PBB, undang-undang antarabangsa dan perjanjian sebelumnya – boleh membawa kestabilan panjang,” katanya.

Awal Sabtu lalu, Hamas melancarkan operasi taufan al-Aqsa ke atas negara haram Israel melalui serangan roket dan menyusup masuk ke Israel melalui darat, udara dan laut.

Serangan mengejut itu dikatakan sebagai tindak balas kepada serbuan Israel ke atas Masjid Al-Aqsa dan meningkatkan keganasan penceroboh terhadap penduduk Palestin.- Agensi


Tak cukup lagikah orang Melayu berkorban?

BANGI, 14 Ramadan 1444H, Rabu – Kenyataan Perdana Menteri, Datuk Seri Anwar Ibrahim yang mengingatkan orang Melayu Islam supaya tidak angkuh sehingga meminggirkan kumpulan minoriti lain sangat tidak tepat.

Setiausaha Agung BERJASA, Zulkifli Yahya berkata, kenyataan itu tidak sepatutnya keluar daripada pemimpin utama negara kerana boleh menyinggung perasaan orang ramai terutama orang Melayu sendiri.

Kenyataan itu juga seolah-olah menunjukkan orang Melayu di negara ini tidak menghormati kaum lain dengan baik, katanya.

“Adakah kita ingin katakan orang Melayu di sini menindas kaum lain seperti Cina dan India.

“Sedangkan sejak zaman kemerdekaan lagi golongan itu diberikan hak dan berpeluang menjawat jawatan menteri dalam kerajaan.

“Bahkan dalam pilihan raya, kaum Cina dan India juga turut diberi peluang, bukan sahaja diberi kerusi majoriti kaum mereka tetapi dapat masuk bertanding di kawasan majoriti orang Melalyu dan mereka menang,” katanya.

Beliau berkata demikian sebagai mengulas kenyataan Anwar yang mengingatkan orang Melayu supaya tidak terlalu selesa dan angkuh dengan menganggap kelompok minoriti lain tidak boleh diraikan untuk hidup bersama dalam sebuah negara.

Mengulas lanjut, Zulkifli menegaskan, orang Melayu sangat menghormati bangsa lain dan buktinya apabila berbesar hati menyerahkan Singapura kepada kaum lain.

“Jangan kita lupa bahawa orang Melayu juga berbesar hati menyerahkan Singapura kepada kaum lain sehingga mampu mendirikan sebuah negara yang berdaulat,” katanya.

Zulkifli pada masa sama mempersoalkan adakah orang Melayu masih dianggap angkuh sedangkan orang Melayu sudah banyak berkorban dari segi ekonomi dan politik.

“Cukup- cukuplah menyalahkan dan mengkambing hitamkan mana-mana kaum dengan niat yang tidak baik dan tidak berasaskan fakta,” katanya.


MetMalaysia: Amaran hujan berterusan di Sarawak, Sabah, Labuan ditamatkan

KUALA LUMPUR, 9 Muharam 1444H, Ahad – Amaran hujan berterusan yang dikeluarkan pada 11 malam, 5 Ogos lepas bagi Sarawak, Sabah dan Wilayah Persekutuan Labuan ditamatkan.

Jabatan Meteorologi Malaysia (MetMalaysia) dalam kenyataan hari ini memaklumkan, penamatan itu susulan keadaan cuaca di Sarawak, Sabah dan Labuan dijangka bertambah baik.

Orang ramai boleh mendapatkan maklumat cuaca terkini melalui laman web rasmi MetMalaysia, aplikasi mobil myCuaca dan laman media sosial rasmi MetMalaysia serta boleh menghubungi talian hotline MetMalaysia ditalian 1-300-22-1638 untuk sebarang pertanyaan lanjut. – Bernama


Kajian AS dapati penularan COVID-19 daripada rusa kepada manusia

LOS ANGELES, 24 Zulhijjah 1444H, Khamis – Satu kajian baharu mendapati berlaku penularan SARS-CoV-2 daripada rusa kepada manusia hasil analisis sampel yang diambil daripada haiwan itu, lapor Xinhua.

Para penyelidik Pusat Kawalan dan Pencegahan Penyakit Amerika Syarikat (AS) dan Jabatan Pertanian, mengumpul 8,830 sampel pernafasan daripada rusa ekor putih yang hidup bebas dari 26 negeri di AS dan Washington antara November 2021 dan April 2022.

Penyelidik mengenal pasti 282 rusa yang dijangkiti COVID-19 dan 34 keturunan virus yang berbeza dalam sampel, termasuk varian Alpha, Gamma dan Delta yang biasa berlaku sebelum ini dalam pandemik dan varian Omicron yang mendominasi kes baru-baru ini.

Analisis evolusi menunjukkan virus rusa ekor putih ini berasal daripada sekurang-kurangnya 109 limpahan bebas daripada manusia, yang mengakibatkan 39 kes penularan rusa kepada rusa tempatan berikutnya dan tiga kes potensi penularan daripada rusa ekor putih kembali kepada manusia.

Menurut kajian yang diterbitkan dalam jurnal saintifik Nature itu, beberapa keturunan SARS-CoV-2 menjadi enzooti dan beredar bersama dalam kalangan rusa ekor putih. – Bernama


Dakwaan Audrey Teh tidak benar sama sekali

KUALA LUMPUR, 16 Rabiulawal 1442H, Isnin – Artikel yang diterbitkan oleh jurnal saintifik laman web Nature, yang menyifatkan rawatan kesihatan negara sebagai ‘serba kekurangan’ adalah “pernyataan yang tidak tepat dan langsung tidak benar sama sekali”, kata Ketua Pengarah Kesihatan Tan Sri Dr Noor Hisham Abdullah.

Beliau berkata demikian sebagai mengulas satu artikel yang bertajuk ‘The scientist-gardener who is harnessing tobacco’s power to heal’, yang memetik kenyataan seorang pakar imunulogi molekul berpangkalan di London, Audrey Teh, yang mengaku sebagai rakyat Malaysia, yang mendakwa Malaysia tidak mempunyai sistem rawatan kesihatan negara dan “banyak keluarga yang ‘dimufliskan’ oleh bil perubatan yang tinggi”.

Menurut Dr Noor Hisham, Malaysia mencapai perakuan Liputan Kesihatan Universal (UCH-universal health coverage) pada tahun 1990 menerusi peruntukan awam yang dibiayai cukai perkhidmatan rawatan kesihatan.

Menurutnya Malaysia menyediakan rawatan kesihatan yang disubsidi tinggi bagi semua penduduk menerusi rangkaian besar hospital dan kliniknya.

Dalam satu kenyataan beliau berkata pelbagai perkhidmatan menyeluruh diliputi, termasuk promosi kesihatan, pencegahan penyakit, perawatan dan rawatan pemulihan.

“Semua penduduk di Malaysia boleh mendapat akses kepada semua perkhidmatan ini dengan bayaran yang minimum, manakala perkhidmatan bagi penduduk yang memerlukan seperti yang miskin, kurang upaya dan warga emas, disediakan secara percuma.

“Ini mewujudkan jaringan keselamatan yang kukuh, memastikan bahawa tiada sesiapa yang dinafikan akses kepada rawatan kesihatan yang diperlukan, tanpa mengira keupayaan untuk membayarnya,” katanya.

Dr Noor Hisham berkata Pertubuhan Kesihatan Sedunai (WHO) juga terus memperakui bahawa Malaysia menyediakan perkhidmatan rawatan kesihatan yang berkualiti berdasarkan kepada sistem rawatan kesihatan yang baik, dan tenaga kerja yang cukup terlatih.

“Dengan perkhidmatan kesihatan awam yang disubsidi, kerajaan mengutip bayaran pengguna yang amat minimum,

“Dalam pelbagai aspek, peruntukan rawatan kesihatan awam, yang secara praktikalnya adalah percuma buat semua, dan dari satu sudut adalah menyamai dengan Perkhidmatan Kesihatan United Kingdom,” tambahnya. – Bernama


Henti ‘double standard’ dalam isu arak: BERJASA

BANGI, 4 Rejab 1443H, Ahad – Parti BERJASA menggesa supaya menghentikan ‘double standard’ dalam isu arak, khususnya terhadap tindakan serta hukuman yang hanya diambil kepada peminum yang menyebabkan kemudaratan masyarakat.

Ketua Pemuda BERJASA, Fahmi Bazlan berkata, akta yang diwujudkan hanyalah sebagai syarat untuk tindakan yang bakal diambil kepada peminum arak yang menyebabkan kemudaratan seperti kemalangan jalan raya.

Sedangkan beliau berkata, bagi golongan ‘kayangan’, ia dijadikan tujuan perniagaan dan minuman harian walaupun beragama Islam tanpa dikenakan sebarang tindakan kerana tidak membabitkan kemalangan, meskipun Allah SWT melaknat lapan golongan terlibat dengan arak.

“Ketinggian darjat agama Islam sebagai agama rasmi Persekutuan makin direndahkan dek sikap pemimpin Melayu Islam yang ‘sangat’ bertoleransi demi sokongan undi dan jawatan semata-mata.

“Agama sanggup diketepikan kononnya ia antara sumber utama ekonomi negara,” katanya dalam kenyataan hari ini.

Atas sebab itu, beliau berkata, kewujudan premis yang menjual arak bertambah bagai cendawan tumbuh selepas hujan, termasuk di kawasan majoriti Melayu.

“ADUN pun Melayu, Ahli Jawatankuasa PBT pun Melayu. Malang seribu kali malang masyarakat kita.

“Realiti yang sedang berlaku adalah isu kemalangan jalan raya melibatkan pemandu mabuk, keganasan rumah tangga, seks bebas dan macam-macam lagi terus meningkat keranan kemudahan ketercapaian arak,” katanya.

Beliau berkata, ini bukan misi mustahil untuk memperketatkan ketercapaian arak di kedai serbaneka kerana ‘political will’ yang teguh adalah punca kuasa utama dalam isu berkenaan.

“Mulakan langkah pertama di kawasan majoriti Melayu demi kesejahteraan sejagat. Perlembagaan yang dibina bukan hanya sekadar hiasan, tetapi sebagai identiti kebangsaan.

“Jangan takut untuk laporkan arak di premis kawasan perumahan anda, kami akan mendukung usaha berani anda,” katanya.

Semalam, Ikatan Muslimin Malaysia (ISMA) melancarkan kempen Malaysia Sejahtera Tanpa Arak bagi menggesa pihak berkuasa tempatan (PBT) memperhalusi dan meminda undang-undang berhubung arak supaya penjualannya di kawasan majoriti Melayu, Islam dikawal.

Kempen yang dianjur bersama Yayasan Maghfirah itu antara lain turut melancarkan petisyen bantahan secara atas talian, memorandum bantahan, ceramah, video serta poster kesedaran.